10 Keistimewaan Rasulullah S.A.W Yang Kita Wajib Tahu

Allah telah mengkhususkan Nabi Muhammad s.a.w dengan sejumlah keistimewaan yang tidak diberikan kepada para Nabi sebelum Baginda. Ini  kerana kedudukan Baginda s.a.w yang sangat mulia berbanding kalangan para Rasul dan Nabi yang lain.

PERTAMA – Diantara sebahagian keistimewaan Baginda s.a.w bahawa Allah menyeru Baginda dengan sifat nubuwwah (kenabian) dan risalah (kerasulan). Kedua sifat ini adalah sifat – sifat yang paling utama yang Allah sifatkan kepada Nabi Muhammad s.a.w.

Firman Allah :

يا أيها النبي

Telah datang seruan dengan lafaz Ya Ayyuhal Nabi ini pada 13 tempat di dalam Al-Qur’an.

Selain itu, Allah Taala juga menyeru Nabi Muhammad dengan sifat kerasulan seperti mana dalam firman Allah:

يا أيها الرسول

Telah datang seruan dengan lafaz Ya Ayyuhal Rasul pada 2 tempat dalam Surah Al Maidah.

Dan terdapat banyak lagi dalam Al-Qur’an contoh-contoh seruan atau panggilan Allah Taala kepada Nabi Muhammad s.a.w dengan menyifatkan Baginda dengan semulia-mulia sifat dan setinggi-tinggi kedudukan.

Keistimewaan panggilan itu tidak didapati pada para Rasul dan Nabi sebelum. Mereka diseru oleh Allah Taala dengan panggilan nama sahaja. Lihat ayat-ayat berikut –

Firman Allah Taala dalam Surah Al Baqarah ayat 35

وقلنا يا آدم

Firman Allah Taala dalam Surah Al Maidah ayat 110

إذ قال الله يا عيسى ابن مريم

Firman Allah Taala dalam Surah Nuh ayat 48

قيل يا نوح

Firman Allah Taala dalam Surah ayat..

يا موسى

Firman Allah Taala dalam Surah As Saffat ayat 104

وناديناه أن يا إبراهيم

Bukan kah ada ayat Al Qur’an menyebut nama ‘Muhammad’?

Ya memang benar ada ayat Al Qur’an menyebut hanya nama ‘Muhammad’, tetapi ayat itu datang dalam bentuk perkhabaran (bukan seruan), seperti firman Allah Taala dalam Surah Al-Ahzab ayat 40.

ما كان محمد أبا أحد من رجالكم ولكن رسول الله

“Bukanlah Nabi Muhammad itu (dengan sebab ada anak angkatnya) menjadi bapa yang sebenar bagi seseorang dari orang lelaki kamu, tetapi beliau adalah Rasulullah”. (Al-Ahzab : 40)

Sesungguhnya telah datang nama Baginda dengan lafaz ‘Muhammad’ sahaja pada empat tempat di dalam Al-Qur’an.

Lanjutan itu, Allah Taala pada ayat yang lain telah melarang hamba-Nya dari memanggil Rasulullah dengan panggilan nama ‘Muhammad’ sahaja. Firman Allah Taala dalam Surah An-Nur ayat 63:

لا تجعلوا دعاء الرسول بينكم كدعاء بعضكم بعضًا

“Janganlah kamu jadikan seruan atau panggilan Rasulullah di antara kamu seperti seruan atau panggilan sesama kamu”.  (An-Nur:63)

Justeru itu, Allah melarang orang beriman memanggil Nabi mereka seperti mana mereka memanggil-manggil nama antara mereka. Ini bertujuan memuliakan kedudukan Baginda dan mengukuhkan martabat Baginda.

Sebaliknya pula, Allah Taala telah mengkhabarkan perangai ummat terdahulu bahawa mereka memanggil Rasul mereka dengan memanggil nama sahaja seperti yang dikisahkan dalam Surah Al-A’raaf ayat 138 :

قالوا يا موسى اجعل لنا إلهًا

(Bani Israil) berkata: “wahai Musa, buatlah untuk kami suatu tuhan (berhala)“. (Al-A’raaf : 138)

Demikian dalam Surah Al Maidah ayat 112:

إذ قال الحواريون يا عيسى ابن مريم

“Dan ingatlah ketika orang Hawariyyin berkata :”Wahai Isa Ibni Maryam !..”. (Al-Maidah : 112)

Demikian dalam Surah Hud ayat 53:

قالوا يا هود ما جئتنا ببينة

“Mereka berkata:”Wahai Hud ! engkau tidak membawa kepada kami sebarang keterangan (yang membuktikan kebenaranmu)”. (Hud : 53)

KEDUA – Antara keistimewaan Rasulullah lagi, adalah Allah Taala bersumpah dengan umur Nabi Muhammad s.a.w seperti yang tercatat dalam Surah Al-Hijr ayat 72:

لعمرك إنهم لفي سكرتهم يعمهون

“Demi umurmu (wahai Sayyiduna Muhammad), sesungguhnya mereka membuta tuli dalam kemabukan maksiat mereka”. (Al-Hijr : 72)

Apabila Allah bersumpah dengan umur Baginda s.a.w, ia menunjukkan ketinggian martabat Baginda disisi Allah Taala. Sekiranya Nabi Muhammad s.a.w tidak memiliki kedudukan yang tinggi di sisi Allah, Allah tidak bersumpah dengan umur Baginda s.a.w. Kehormatan yang Allah zahirkan kepada Rasulullah s.a.w ini tidak pernah berlaku kepada selain Baginda.

KETIGA – Antara keistimewaan Rasulullah s.a.w lagi adalah Allah Taala selalu mendahulukan Nabi saw kemudian baru diikuti sebutan para nabi yang lain di kebanyakkan ayat Al-Qur’an. Biar kita ambil contoh beberapa ayat,

Firman Allah dalam Surah An-Nisa’ ayat 163

إنا أوحينا إليك كما أوحينا إلى نوح والنبيين من بعده وأوحينا إلى إبراهيم وإسماعيل وإسحاق ويعقوب والأسباط وعيسى وأيوب ويونس وهارون وسليمان

“Sungguhnya Kami telah memberikan wahyu kepadamu (Wahai Sayyiduna Muhammad) sebagaimana kami telah berikan wahyu kepada Nabi Nuh dan nabi-nabi yang diutuskan kemudian daripadanya. Dan kami juga telah berikan wahyu kepada Nabi Ibrahim, Nabi Ismail, Nabi Ishak, Nabi Yaakub serta nabi-nabi keturunannya dan Nabi Isa, Nabi Ayub, Nabi Yunus, Nabi Harun dan Nabi Sulaiman..” (An-Nisa :163)

Firman Allah Taala dalam Surah Al Ahzab ayat 7:

وإذ أخذنا من النبيين ميثاقهم ومنك ومن نوح وإبراهيم وموسى وعيسى ابن مريم

“Dan ingatlah ketika Kami mengambil dari Nabi-Nabi perjanjian taat setia mereka dan (khasnya) dari engkau sendiri (wahai Muhammad) dan dari Nabi Nuh, Nabi Ibrahim, Nabi Musa, Nabi Isa ibni Maryam”. (Al-Ahzab : 7)

KEEMPAT – Antara keistimewaan Rasulullah s.a.w lagi adalah Nabi s.a.w menjadi IMAM bagi para anbiya’ di Baitul Maqdis. Sesungguhnya Allah Taala telah menghimpunkan jemaah para Nabi dan Nabi s.a.w telah dipilih mengimami para anbiya’. Hal ini menguatkan kelebihan dan menyatakan kemuliaan Rasulullah s.a.w.

KELIMA – Keistimewaan selanjutnya adalah bahawa Allah mengambil janji setia, beriman dan janji tolong dari sekalian Rasul kepada Rasulullah s.a.w seperti mana tercatat dalam firman Allah Taala dalam Surah Al-Imran ayat 81:

وإذ أخذ الله ميثاق النبيين لما آتيتكم من كتاب وحكمة ثم جاءكم رسول مصدق لما معكم لتؤمنن به ولتنصرنه قال أأقررتم وأخذتم على ذلكم إصري قالوا أقررنا

“Dan (ingatlah)ketika Allah mengambil perjanjian setia dari Nabi-Nabi (dengan firman-Nya); “sesungguhnya apa jua Kitab dan Hikmah yang Aku berikan kepada kamu, kemudian datang pula kepada kamu seorang Rasul yang membenarkan apa yang ada pada kamu, hendaklah kamu beriman bersungguh-sungguh kepadanya dan hendaklah kamu bersungguh-sungguh menolongnya”. Allah berfirman (bertanya kepada mereka): “Sudahkah kamu mengakui dan sudah kah kamu menerima akan ikatan janjiku secara yang demikian itu? Mereka menjawab: “Kami berikrar (mengakui dan menerimanya)”, (Al-Imran : 81)

KEENAM – Keistimewaan selanjutnya adalah bahawa Allah mencampakkan rasa ngeri dan takut terhadap hati-hati musuh apabila memandang kelibat Rasulullah s.a.w walaupun mereka melihat dari jauh. Hal ini disebut sendiri oleh Rasulullah s.a.w. Sabda Baginda:

نُصرت بالرعب مسيرة شهر

“aku ditolong dengan (dicampakkan kepada musuh) rasa takut jarak satu bulan”. HR Bukhari dan Muslim.

KETUJUH – Keistimewaan selanjutnya bahawa umat Rasulullah adalah sebaik-baik umat seperti yang dinyatakan dalam Surah Al-Imran ayat 110,

كنتم خير أمة أخرجت للناس

“Kamu (wahai umat Sayyiduna Muhammad) adalah sebaik-baik umat yang dilahirkan bagi umat manusia”. (Al-Imran :110)

Sabda Rasulullah s.a.w:

إنكم تتمون سبعين أمة، أنتم خيرها، وأكرمها على الله

“Sesungguhnya kalian menyempurnakan 70 umat. Kalian sebaik-sebaik umat yang paling mulia disisi Allah”. HR Tirmizi

Umat ini mencapai kemuliaan kerana ketinggian martabat Rasulullah s.a.w. Lantaran kemuliaan Baginda, umatnya dimuliakan Allah Taala.

KELAPAN – Keistimewaan selanjutnya bahawa penyakit taun dan dajjal laknatullah alaih tidak boleh masuk Kota Rasululllah yakni Madinah yang mana makam Rasulullah s.a.w berada di kota cahaya itu. Sabda Rasulullah s.a.w:

على أبواب المدينة ملائكة، لا يدخلها الطاعون، ولا الدجال

“Ada malaikat yang menjaga pintu-pintu Kota Madinah, tidak akan sesekali dapat masuk penyakit taun dan dajjal”. (HR Bukhari dan Muslim).

KESEMBILAN – Keistimewaan seterusnya kewajiban mencintai Rasulullah s.a.w bahkan mendahulukan kecintaan akan Baginda s.a.w melebihi diri, ahli keluarga, harta, dan anak seperti yang ditegaskan oleh Allah Taala dalam Surah At-Taubah ayat 24:

قل إن كان آباؤكم وأبناؤكم وإخوانكم وأزواجكم وعشيرتكم وأموال اقترفتموها وتجارة تخشون كسادها ومساكن ترضونها أحب إليكم من الله ورسوله وجهاد في سبيله فتربصوا حتى يأتي الله بأمره

“Katakanlah (wahai Muhammad): “Jika bapa-bapa kamu, dan anak-anak kamu, dan saudara-saudara kamu, dan isteri-isteri (atau suami-suami) kamu, dan kaum keluarga kamu, dan harta benda yang kamu usahakan, dan perniagaan yang kamu bimbang akan merosot, dan rumah-rumah tempat tinggal yang kamu sukai, – (jika semuanya itu) menjadi perkara-perkara yang kamu cintai lebih daripada Allah dan RasulNya dan (daripada) berjihad untuk agamaNya, maka tunggulah sehingga Allah mendatangkan keputusanNya (azab seksaNya)”. (At-Taubah : 24)

Sabda Rasulullah s.a.w:

لا يؤمن أحدكم حتى أكون أحب إليه من والده وولده والناس أجمعين

“Tidak sempurna iman seseorang hinggalah aku terlebih dia cintai melebihi ibu bapanya, anaknya dan sekalian manusia” (HR Bukhari dan Muslim).

KESEPULUH – Disamping itu, Rasulullah s.a.w adalah orang pertama yang dibangkitkan di hari kebangkitan, orang pertama masuk syurga seperti disebutkan dalam sabda Rasulullah s.a.w:

أنا سيد ولد آدم يوم القيامة، وبيدي لواء الحمد ولا فخر، وما من نبي يومئذ، آدم فمن سواه إلا تحت لوائي، وأنا أول من تنشق عنه الأرض ولا فخر

“Adalah aku pemimpin anak adam di hari kebangkitan, di tanganku panji kepujian – bukan suatu kebanggaan untuk ku (kelebihan itu), tiada para nabi pada hari tersebut bermula Adam a.s dan selain Adam melainkan semuanya berada dibawah panjiku. Bahawa aku adalah orang orang pertama dibangkitkan – bukan suatu kebanggaan untuk ku” (HR Tirmizi)

Demikian juga Sabda Rasulullah saw:

وأنا أول من يدخل الجنة يوم القيامة، ولا فخر

“Adalah aku orang pertama masuk ke dalam syurga di hari kiamat kelak – bukan suatu kebanggaan untukku (kelebihan itu)”

Sebahagian keistimewaan Rasulullah s.a.w yang disebutkan di atas adalah pengkhususan Allah hanya  kepada Rasulullah s.a.w yang tiada diberikan kepada sesiapa walaupun kepada para Rasul sebelum. Himpunan pelbagai keistimewaan Rasulullah s.a.w menzahirkan ketinggian martabat Nabi Muhammad s.a.w disisi Allah Taala.

Baginda lah insan istimewa, insan terpilih dan terbaik dari segala ciptaan.  Apa yang ditulis ini hanyalah sebahagian dari kandungan kitab-kitab besar yang lebih panjang bicaranya. Insya Allah, akan terus dikongsi. Semoga Allah melimpahkan cahaya cinta Rasul ke dalam sanubari kita. Sollu Alan Nabiy


Laksamana Hang Tuah Pernah Bersolat Di Hagia Sophia?

“Syahdan, pada suatu ketika maka baginda berangkat sembahyang Jumaat ke masjid yang bernama Baitur Rahim Ratna Kemala itu. Maka masjid itupun disapulah orang dengan kain berbagai-bagai warnanya dan perbuatannya terlalu indah-indah rupanya. Maka raja keretan emas kenaikan baginda berangkat ke masjid itu hadir musta’id dengan perhiasannya terlalu indah-indah.

Maka segala hulubalangpun berdirilah bersaf-saf, maka muasil kerajaan dan segala megat-megat, maka bentara dan segala bujang sabilullah dan segala kundangan, marmang dan muda belia sekeliannya pun datanglah menyambut segala alat kerajaan. Maka bedil meriampun dipasang oranglah dua kali tujuh.

Maka Qadhi Malikul Adil dan segala syeikh ulama yang besar-besar dengan segala ahlul ibadah sekeliannyapun turunlah berjalan dahulu. Maka gendang arak-arakanpun dipalu oranglah terlalu ‘azmah daripada gong dan serunai, nagara, nafiri, bangsi, merangu, ceracap, mendeli, dermama, terlalu gemuruh bunyinya tiada berputusan. Maka segala pawaipun turunlah dan gendang nobatpun berbunyilah, maka bagindapun berangkatlah.

Maka payung iram-irampun terkembanglah berbagai-bagai warnanya, yang pertama-tama berjalan itu delapan puluh gajah tunggal, semuanya pakaian gajah itu keemasan bertatahkan ratna mutu manikam dan di atas gajah itu delapan puluh pahlawan yang memikul alat peperangan dan berkancing emas seletar dadanya dan memegang lembing bunga-bungaan berdiri di atas kerusi keemasan. Maka gajah itupun digerakkan pantas-pantas serta ia tombak melambung-lambung dirinya; dan delapan puluh kuda perang, maka di atas kuda itu delapan puluh pahlawan berbaju zirah dan berketopong besi kurasani terdiri di atas kerusi yang bertatahkan ratna mutu manikam memegang bedil istinggar. Apabila kuda itu diburunya, maka bedil itupun dipasangnya terlalu gempita bunyinya.

Maka bagindapun terpandang Laksamana dan Maharaja Setia, tatkala itu Laksamana pun ada mengikut mangkubumi mengiringkan raja berangkat. Maka dilihat oleh baginda sikap Laksamana berjalan itu terlalu manis, pantas barang lakunya, gemar melihat rupa Laksamana itu. Maka fikirnya baginda, “inilah gerangan rupanya utusan Raja Melaka yang bersama-sama mangkubumi itu.”

Dengan demikian maka bagindapun sampailah ke masjid itu. Maka keretan emas itupun diriak oranglah pada birai masjid itu, maka bagindapun naiklah berdiri seketika, maka biduanda dua puluh orang itupun datanglah berdiri di medan kayyali itu menghamburkan derma sedekah daripada emas dan perak dan permata yang tiada terkira-kira banyaknya lagi. Maka terlalulah ramai segala khalayak sekelian berebut mengambil sedekah kebawah hadhrat raja itu. Setelah sudah maka bagindapun berangkat ke dalam masjid, lalu ke masjid tuasa, lalu sembahyang sekadar enam belas orang dengan pendeta orang besar-besar sahaja, maka sekelian orang banyak itu sembahyanglah di luar masjid besar.

Adapun Masjid Baitur Rahim Ratna Kemala itu pegawainya daripada emas dan perak bertatahkan ratna mutu manikam. Bermula luasnya masjid itu kira-kira muat orang berdiri sembahyang itu selaksa dua ribu. Adapun berkelilingnya masjid itu tanaman serba bagai bunga-bungaan dan berbagai-bagai jenis, semuanya dengan jambangannya, dan sebuah kolam di tengah medan masjid itu, terlalu dalam airnya dengan jernihnya, tebingnya diikat dengan tembaga semberani, berbagai jenis ikan dilepas dalamnya, maka teratai dan telepok dibubuhnya hendak menahankan panas air dalam kolam itu.

Pagar masjid itu daripada batu merah dan putih, dan kuning, dan hijau, maka dilebur dengan kapur mengerlap rupanya. Maka di atas pagar itu dihunjamkannya besi melela pelbagai senjata rupanya, seperti ranggas berkilat-kilat kena sinar matahari itu, dan pintunya daripada tembaga suasa dan perak berkemuncakkan emas bertatahkan mutu manikam berumbai-umbaikan nilam pualam puspa ragam dikarang.

Maka sudah baginda sembahyang maka bagindapun duduklah berkata-kata dengan segala ulama akan ilmu haq ta’ala serta menghadapi segala ahlul qari min tilawatil Qur’an. Setelah sudah, bagindapun berangkat kembali… ”

Dapat diperhatikan bahawa bahasa dan latar persekitaran yang digunakan dalam hikayat ini berasal dari sekitar abad ke-17 atau ke-18 masihi dan mempunyai pengaruh Aceh. Perincian kisah menunjukkan pengarang mengarang hikayat ini berdasarkan suatu perjalanan kisah sebenar, namun beliau mengembangkan lagi kisah tersebut dengan memasukkan elemen alam, senibina, adat istiadat, kebudayaan dan lain-lain yang boleh dikira kurang tepat namun wujud pada persekitaran zaman penulis.

Kisah Laksamana ke negeri Setambul dan bersembahyang Jumaat di masjid yang diinspirasikan daripada Masjid Aya Sofia ini barangkali benar benar berlaku pada zaman Kesultanan Melayu Melaka atau ia diadaptasi daripada kisah perjalanan duta-duta Aceh ke sana pada abad ke-16 dan ke-17 masihi.

Ini menunjukkan bahawa orang negeri Jawi/ Melayu sememangnya pernah menjejakkan kaki ke ibu kota kerajaan Uthmaniah tersebut, menyaksikan kemegahan dan bersujud di dalam masjid agung Aya Sofya. Dua duta Aceh ke Istanbul iaitu Orang Kaya Umar dan Orang Kaya Hussain yang ke sana pada zaman Sultan Sulaiman al-Qanuni sudah semestinya pernah melalui pengalaman tersebut.

Hari ini merupakan Jumaat bersejarah dimana setelah hampir seratus tahun Masjid Aya Sofya sunyi dari bekas sujud dan solat ia akan dibuka kembali untuk kaum muslimin mengimarahkannya. Semoga Allah taala meredhai dan memberkati keazaman bangsa Turki untuk mengembalikan syiar Islam yang hilang. Allah razi olsun.

Wallahua’lam

RUJUKAN:

Kassim Ahmad. Hikayat Hang Tuah Edisi Pelajar (Kuala Lumpur, Dewan Bahasa dan Pustaka; 1992)

“Procession of Sultan Süleyman through the Atmeidan”, pada fris Ces Moeurs et fachons de faire de Turcz (Adat Istiadat dan Pakaian Orang Turki), 1553.


Pengaruh Kebudayaan Parsi Dalam Tamadun Melayu

Suatu ketika dulu, Alam Melayu pernah menjadi sebahagian daripada Persian Cosmopolis (cosmos=universe, polis=city) ataupun Dunia Parsi. Persian Cosmopolis merupakan satu fenomena `cultural hegemony´ ataupun dominasi kebudayaan bangsa Parsi ke atas dunia Islam yang berlaku sejak tahun 1000-1800 Masihi.

Waktu ini, budaya dan bahasa Parsi digunakan secara meluas dalam pemerintahan kerajaan-kerajaan Islam yang meliputi bidang politik, ekonomi, & kesusasteraan. Bangsa Parsi dikenali sebagai pentadbir, sarjana, pedagang, dan pelaut yg hebat bertanggungjawab meluaskan lagi dominasi kebudaayaan Parsi ke seluruh dunia Islam. Imam al-Ghazali, Rumi, Nizam al-Mulk, Ferdowsi, Hafez, Saadi dll. adalah tokoh-tokoh Parsi yangg terkenal.

Menjelang abad ke-16, bahasa Parsi telah menjadi `court language´ empayar Safaviyyah, Mughal & banyak kerajaan-kerajaan Islam di Asia Tengah & India. Status budaya Parsi waktu ini seakan budaya Perancis yang mendominasi Eropah pada abad ke-18 dan bahasa Inggeris yang menjadi lingua franca dunia pada masa kini.

Alam Melayu pun turut terpengaruh dengan Persian Cosmopolis ni. Walaupun Alam Melayu tiada hubungan diplomatik dengan Empayar Parsi di Timur Tengah, budaya Parsi disebarkan secara meluas di Alam Melayu melalui pedagang-pedagang Islam yang datang dari Parsi dan kerajaan-kerajaan Islam di India yg diParsikan (Persianized Indian, India-Parsi).

Menjelang abad ke-15, India diperintah oleh beberapa kerajaan Islam Parsi seperti Empayar Mughal, kesultanan Gujarat, Golconda, Ahmadnagar & Bijapur. Selain tu, sarjana, ulama, dan ahli sufi Parsi  dan India-Parsi turut sebarkan kebudayaan Parsi sambil berdakwah di Alam Melayu. Raja-raja Melayu banyak menjemput sarjana dan ulama Parsi untuk berkhidmat dalam kerajaan mereka.

Antara ulama Parsi dan India yg terkenal ialah Nuruddin al Raniri yang berasal dari Gujarat dan Bukhari Jauhari yang berasal dari Transoxania yang berkhidmat di bawah pemerintahan sultan Iskandar Muda Mahkota Alam pada awal abad ke-17.

Antara pengaruh kebudayaan Parsi yang paling besar dalam Alam Melayu ialah dalam pemikiran politik dan kesusasteraan klasik Melayu. Pengislaman Alam Melayu pada akhir abad ke-13 telah menukarkan worldview orang Melayu terutama sekali dalam aspek politik.

Raja-raja Melayu memerlukan satu sumber kuasa yang baharu yang berasaskan lslam. Dalam hal ni, raja-raja Melayu mula menggunakan sumber-sumber Islam-Parsi utk mengabsahkan kuasa dan kedudukan mereka dalam kerajaan. Legenda tentang keagungan nasab keturunan diraja yang berasal daripada Iskandar Zulqarnain (Alexander the Great), Nabi Sulaiman AS, dan juga raja Nurshirwan Adil (Shahanshah Khusrau Anushirwan) mula ditulis dlm hikayat atau kitab sejarah diraja.

Antara contoh yg terbaik ialah dalam Sejarah Melayu dan Hikayat Aceh. Penulis kitab-kitab ini mengambil sumber dari karya-karya Parsi yg terkenal seperti Shahnama yg ditulis oleh Ferdowsi seawal tahun 1010 masihi yang mengagungkan keturunan raja-raja Turki-Mongol seperti Sultan Mahmud dari Empayar Ghaznaviyyah yang memerintah Persia, Asia Tengah, dan India pada waktu tersebut.

Selain tu, raja-raja Melayu juga mula memakai gelaran raja-raja Parsi dalam mengukuhkan imej pemerintahan Islam dalam kalangan rakyat jelata. Raja-raja Melayu mula gunakan gelaran Shah. Shah ataupun šah dlm Parsi bermaksud Raja. Berdasarkan Sejarah Melayu, Parameswara merupakan sultan yg terawal memakai gelaran tersebut setelah baginda memeluk Islam dgn gelaran sultan Iskandar Shah.

Sejak itu raja-raja Melayu memakai gelaran Shah di akhir nama mereka dan berterusan sampai sekarang. Raja-raja Melayu juga mengikut raja-raja Iran dan India-Parsi yg lain dengan memakai gelaran Zillullah fil Alam yg bermaksud bayangan Allah di muka bumi. Gelaran ini dipakai bagi menggantikan konsep dewaraja Hindu-Buddha raja-raja Melayu yg terdahulu.

Walaupun gelaran-gelaran ni ada unsur-unsur syiah, tetapi raja-raja melayu langsung tidak ikut pun ajaran syiah & hanya memakai gelaran tersebut dalam tempoh pemerintahan mereka. Selain tradisi politik, kesusaseraan melayu klasik juga banyak terpengaruh dengan kebudaayaan Parsi ataupun Persian Cosmopolis.

Karya-karya sastera Melayu klasik kebanyakannya ditulis oleh ulama-ulama Parsi ataupun India-Parsi seawal abad ke-15. Ulama-ulama Parsi dan India-Parsi ni banyak menggunakan sumber-sumber tulisan Parsi dalam menulis karya-karya sastera Melayu klasik. Antara contoh karya sastera klasik Melayu yang dipengaruhi oleh tulisan Parsi ialah Sulalat al-Salatin (Sejarah Melayu), Bustan al-Salatin, & Taj al-Salatin.

Ketiga-tiga kitab ini membincangkan tentang hal ehwal politik kerajaan Melayu pada zaman itu. Sejarah Melayu membincangkan tentang nasab keturunan putera Palembang yang lahir di Bukit Siguntang Mahameru yang berasal dari Iskandar Zulqarnain, nabi Sulaiman AS, dan raja Nusrshirwan Adil serta sejarah pemerintahan sultan-sultan kerajaan Melaka.

Manakala Bustan dan Taj pula membincangkan ketatanegaraan dan pemerintahan Islam yang dijadikan hikmah untuk raja-raja Melayu teladani. Al-Raniri dan Jauhari menulis kitab-kitab ini berdasarkan sumber-sumber Parsi yang terkenal seperti Minhaj al- Salatin, Akhbar al-Mulk, Akhlak al-Muhsini, & etc.

Malahan nama kitab Bustan sendiri mungkin bersumberkan daripada salah satu karya Parsi iaitu kitab Bustan yang dikarang oleh Saadi, seorang penyajak Parsi yg terkenal. Selain karya-karya yang berunsurkan politik, ada banayk juga karya-karya sastera Parsi yang terkenal diterjemahkan oleh ulama-ulama Parsi dan Melayu ke dalam bahasa Melayu. Antaranya ialah Hikayat Amir Hamzah, Hikayat Muhammad Hanafiah, Hikayat Bayan Budiman, Hikayat Nakhoda Muda, Hikayat Iskandar Zulqarnain, dan Hikayat Berma Shahdan.

Hikayat-hikayat ini menceritakan tentang kepahlawanan, percintaan, kebijaksanaan, dan lagenda tokoh-tokoh Islam terkenal seperti Hasan dan Hussin, Amir Hamzah, Iskandar Zulqarnain, dll. Hikayat-hikayat ini berfungsi menjadi bahan pendidikan dan hiburan ketika zaman tersebut. Walau bagaimanapun, terdapat beberapa unsur-unsur Hindu-Buddha yang bercampur aduk dalam beberapa hikayat ini yang menunjukkan ciri-ciri tempatan seperti nama Bekema Datia, Indra Dewa, Ratna Gemala, Tun Nilawati, Maharaja Asmara Gangga dll.

Disebabkan terlalu bnyk unsur-unsur kebudayaan Parsi yang Alam Melayu terima, memang tidak dinafikan bahasa Melayu juga turut dipengaruhi oleh bahasa Parsi. Kita boleh lihat dalam beberapa perkataan Bahasa Melayu yang dipinjam daripada bahasa Parsi. Antaranya ialah kahwin, kenduri, biadab, cokmar, cogan, baju, seluar, dewan, istana, bandar, medan, nafiri, nobat, takhta dan bnyk lagi.

Oleh kerana hubungan Alam Melayu & Persian Cosmopolis lebih tertumpu kepada aktiviti perdagangan daripada politik, bahasa Melayu banyak menggunakan perkataan Parsi yang berkait dengan aktiviti tersebut seperti saudagar, pasar, bazar, nakhoda, kelasi, dan shahbandar (raja pelabuhan). Kuatnya pengaruh dan monopoli saudagar-saudagar Parsi dan India-Parsi ni sampaikan kerajaan Melaka dan Acheh menggunakan perkhidmatan mereka sebagai Shahbandar menjaga aktiviti pelabuhan.

Namun demikian, pengaruh Persian Cosmopolis hanya bertahan di Alam Melayu selama 400 tahun saja dari abad ke-14 hingga abad ke-17. Hal ini kerana monopoli dan dominasi perdagangan umat Islam terutama sekali saudagar-saudagar Parsi dan India dipecahkan oleh pedagang-pedagang Eropah yang datang ke India pada akhir abad ke 15. Farangi´ (Org luar) telah membuka banyak loji perdagangan ataupun menawan bandar pelabuhan di sepanjang persisiran pantai lautan Hindi bagi memecahkan monopoli perdagangan umat Islam terhadap rempah ratus, teh, dan sutera.

Tambah pula dengan kemajuan teknologi perkapalan dan tentera laut yang kuat, Farangi mula menggantikan saudagar-saudagar Islam sebagai aktor utama yg menguasai laluan perdagangan maritim di sekitar Lautan Hindi. Menjelang akhir abad ke-18, Laut Merah, Teluk Parsi, pantai Gujarat, Coromandel, Malabar, Teluk Bengal, dan Selat Melaka telah dikuasai sepenuhnya oleh Farangi.

Oleh itu, aktiviti perdagangan diantara Alam Melayu dan Persian Cosmopolis yang merangkumi Timur Tengah, Asia tengah, dan India semakin berkurangan. Akhirnya pengaruh kebudayaan Persian Cosmopolis di Alam Melayu dan digantikan dgn pengaruh Farangi yang berasal dari Eropah menjelang abad ke-18.

P.S: Alam Melayu pada waktu ini bukan saja di Tanah Melayu ataupun Melaka tetapi merangkumi seluruh rantau Nusantara termasuklah kerajaan Melayu yg lain spt Aceh, Samudera-Pasai, Riau, Palembang, Siak dll?

RUJUKAN:

Ahmat Adam (2016). Sulalat u’s-Salatin. Kuala Lumpur. Yayasan Karyawan.

Andaya, L.M. (2010). Leaves of the Same Tree. Singapore. NUS Press.

Marrison, G. (1955). Persian Influences in Malay Life (1280-1650). Journal of the Malayan Branch of the Royal Asiatic Society,28(1 (169)), 52-69. Retrieved from http://www.jstor.org/stable/41503168

Marcinkowski, M.I. (2004). Persian Presence in Southeast Asia. Encyclopaedia Iranica. Retrieved from http://www.iranicaonline.org/articles/southeast-asia-i

Artikel disumbangkan oleh Danial Hamzah untuk The Patriots.


Kenapa Ahli Politik Sangat Populis?

Harga barangan melambung. Cukai-cukai bertambah. Korupsi semakin teruk. Pemimpin kian kurang ajar dan tidak sedar diri. Kemudian timbul pula barisan pembangkang yang mengULANGi slogan-slogan oportunistik. Katanya jika diundi, mereka akan membetulkan segalanya. Itu ialah populisme, sebuah gerakan yang ingin mengusir keluar pemerintah yang tidak bertindak demi rakyat.

Fenomena populisme memang membarah dalam hampir semua bangsa. Dalam sirah Islam pun, elemen populisme jelas wujud apabila Rasulullah SAW ditawarkan manfaat-manfaat duniawi andainya mengetepikan ajaran tauhid. Cuma situasinya terbalik dimana “rakyat” yang menawarkan “ketua” kerana takutkan reformasi sosialnya.

Dalam agenda-agenda populisme, terdapat dua terminologi yang sangatlah masyhur. “Rakyat” (the people) yang ditatang dan dijulang sebagai suci dan “elitis” (the elites) yang biasanya disebut sebagai kapitalis bangs4t. Cetusan komunisme pun pada asalnya bertatahkan elemen populisme juga dengan sebutan “the bourgeois” yang dinilai secara materialisme. Apa-apa pun, populisme yang menongkah arus daripada Karl Marx (malah sebelum beliau lagi) masih terngiang-ngiang dalam ucapan-ucapan politik semasa.

Malah Ketua Pembangkang United Kingdom iaitu Jeremy Corbyn juga mengimarahkan slogan “untuk semua, bukan segelintir” (for the many, not the few) walaupun terdapat jurang besar antara perjuangan Labor dan populisme. Seorang pemimpin populis biasanya mengagungkan diri sebagai penyatu harapan rakyat (the will of the people) yang bertindak untuk membuang sampah (drain the swamp).

Malaysia pun menerima tempias populisme, terutamanya sejak Pilihanraya Umum Ke-12. Manifesto pembangkang bagi pilihanraya 8 Mac 2008 itu dilancarkan untuk memerangi kadar jenayah, inflasi harga dan korupsi kejayaan. Sekitar tahun 2007-8, arus dibawa Anwar Ibrahim melaungkan supaya harga minyak diturun daripada paras RM2.70 dengan subsidi. Lima tahun kemudian datangnya semarak api pendidikan percuma. Dan antara 2016-2018, tol menjadi sasaran populis.

Antara dogma disebut-sebut (atau lebih tepat lagi, diULANG) hari ini memang, esok (itu dan ini). Tuntut janji selepas menang.

Disebabkan itulah ahli politik dan lampin mempunyai persamaan. Kedua-duanya harus ditukar – atas sebab yang sama. Namun suatu keanehan wujud rata-ratanya dalam kalangan pembangkang atau kerajaan yang bermasalah dengan rakyat. Ahli-ahli politik jika ingin menerajui negara dengan populisme mempunyai formula serupa: berbelanja melampau, membuat pinjaman antarabangsa, mencetuskan hiperinflasi dan memohon bantuan kewangan.

Semasa Pilihanraya Presiden 2016 pun, Donald Trump menggunakan kempen ala-ala populis untuk kepentingan peribadi. Pentadbiran Barack Obama dilihat begitu berbirokrasi dianggap sebuah paya bertakung (the swamp) yang perlu dibersihkan (drain). Namun naiknya beliau menyaksikan perlantikan orang korporat bertali leher seperti Rex Tillerson (orang besar ExxonMobil) dan Steven Mnuchin antaranya. Semasa berkempen pun, Trump menyebut dengan lantang untuk menyekat kemasukan umat Islam yang digagalkan Mahkamah Tinggi Amerika Syarikat.

Namun populisme itu tidak bertakung di Amerika Syarikat (atau Malaysia) sahaja. Di sebelah Amerika Selatan pun berdirinya kerajaan-kerajaan yang memanjakan rakyat. Venezuela pada hari ini menunjukkan kepada dunia bahawa sosialisme dan populisme ditakdirkan untuk gagal. Sebelum ini Hugo Chavez mengimarahkan fahaman peti ais murah dari China – hari ini pula rakyat Venezuela tenat dengan kelaparan berpanjangan. Malnutrisi mengancam kesihatan kanak-kanak. Makanan terlalu mahal sehingga daging busuk pun jadi rebutan (dan agak mahal harganya).

Sosialisme dan populisme telah menggagalkan Venezuela dalam dasar-dasar kawalan harga, nasionalisasi kilang dan ladang, pengagihan makanan dan sebagainya angkara korupsi, kronisme dan kegagalan. Venezuela sekarang terbelah dengan matlamat sama: “sang Syaitan”. Bagi Nicolas Maduro, syaitan itu ialah Amerika Syarikat. Bagi rakyat pula, syaitan wujud dalam peti undi. Malah Hugo Chavez sendiri pernah mengisytiharkan bahawa “rakyat takkan mengundi saya – sebaliknya rakyat sedang mengundi rakyat. Saya hanyalah alat rakyat.”

Masalah di Venezuela meruncing kerana selama 14 tahun, Chavez menggunakan keuntungan hasil jualan minyak untuk memuaskan hati rakyat dengan program sosialis yang negara tidak mampu tampung sendiri. Walaupun harga minyak global mahal, bajet kerajaan tetap defisit. Jadi bayangkanlah apa berlaku apabila harga minyak jatuh.

Berikut juga bencana yang menimpa Mesir. Apabila menjadi ketua negara, Abdel Fattah el-Sisi berdepan dengan suatu kemelut besar yang telah menjadi genetik sosial. Selama 50 tahun, rakyat dimanjakan dengan subsidi melampau. Sebagai contohnya, kerajaan Malaysia mendapat kutipan sebanyak AS$51.25 bilion (2017). Daripada angka tersebut, pentadbiran Najib Razak telah membelanjakan AS$60.63 bilion untuk semua jabatan. Kerajaan Mesir pula pada masa itu berbelanja sebanyak AS$96 bilion HANYA UNTUK SUBSIDI.

Pemansuhan subsidi ini dikatakan Abdel Fattah sebagai “sebuah usaha yang 50 tahun tertangguh.” Jadi sementara kalian menunggu siaran Liga Perdana Inggeris percuma, ketahuilah poket kerajaan boleh terkoyak rabak. Kalau ingin menuntut janji tersebut, pertama sekali tumiskanlah siapa yang menjanjinya dengan sambal berbentuk sindiran pedas. Hiriskan emosi mereka dengan pesanan cerdik dan gaulkan garam dengan pemikiran cilik.

“Saya ulang! Sindiran pedas. Pesanan cerdik. Pemikiran cilik.”

RUJUKAN:

Friedman, U. (2017, June 4). How Populism Helped Wreck Venezuela. Retrieved from  https://www.theatlantic.com/international/archive/2017/06/venezuela-populism-fail/525321/

Molloy, D. (2018, March 6). What is populism, and what does the term actually mean? Retrieved from https://www.bbc.com/news/world-43301423


Saintis Menemui Jentera Perang Rom Yang Memusnahkan Jerusalem

Tidak terbayang huru-hara yang melanda ketika kaum Yahudi bersengketa dengan Rom. Umumnya konflik ini bermula kerana isu percukaian, apabila Judas of Galilee bangkit memberontak pemerintahan Quirinius. Judas meminta para Yahudi jangan daftar cukai – dan barangsiapa sudah berdaftar patut dibakar rumahnya. 40 tahun kemudian, Shimon dan Ya’akov pula memberontak tetapi dibunuh Rom. Dan konflik besar akhirnya meletus pada tahun 66, berlarutan selama 70 tahun lamanya. Konflik ini berakhir apabila Shimon bar Kokhba ditewaskan Rom. Kedua-dua pihak kena teruk sebenarnya – barangkali sejuta nyawa melayang, kalau riwayat Cassius Dio boleh dipercayai.

Jumlah nyawa ini tidak penting untuk diperhalusi kebenarannya. Yang pasti, peperangan ini benar-benar berlaku… kerana saintis sudah menemui banyak bukti sejarah. Salah satu bukti baru diselongkar pakar arkeologi daripada Israel. Kumpulan ini menggali di bandar raya Jerusalem dan menemui jentera perang digunakan semasa Rom menyerang kota tersebut.

Semasa berperang zaman dulu, angkatan ketenteraan biasanya bergantung pada jentera perang. Ada banyak jentera perang diguna untuk melemahkan pertahanan musuh. Tentera Salib menggunakan menara kepung, yakni sebuah menara kayu yang lengkap dengan tangga di bahagian dalam (Fulton, 2020). Dengan menara ini, pihak Fatimid tidak dapat memanah penyerang… dan tangga juga tidak dapat diterbalikkan.

Selain menara kepung, penyerang juga sentiasa menggunakan pelantak (battering ram) dan jentera pelastik (catapult). Saintis Israel menemui bukti dua jentera ini yang begitu lama tersembunyi di sebalik timbunan tanah Jerusalem. Ada juga kebarangkalian Rom menggunakan jentera pelempar (ballista). Empayar Rom memang hebat. Sejarahnya disingkap rapi dalam KITAB TAMADUN ROM. Buku ini ditulis untuk pembaca umum yang ingin melihat daripada gambaran yang lebih besar berkenaan sebuah tamadun yang paling lama bertahan dalam sejarah. Link pembelian: https://bit.ly/3QGTOuK

Kelebihan Teknologi Rom

Ketiga-tiga jentera ini bukan teknologi baharu pada masa itu. Pelantak misalnya sudah digunakan selama 900 tahun. Walau bagaimanapun, ketiga-tiganya sangat sesuai dalam konflik bersama Yahudi yang sedang berlindung di sebalik benteng Jerusalem. Selepas menjalani ujian radiokarbon, saintis mengesahkan semuanya diguna selepas Rom memusnahkan Kuil Kedua.

Nampak sangat Rom betul-betul tercabar selepas teruk dimalukan Yahudi. Tanpa Kuil Kedua, kalangan Yahudi hilang sabar dan bangkit sampai pembesar-pembesar Rom lari bertempiaran. Jadi bagi sebuah kuasa rantau macam Rom, tindakan Yahudi tidak boleh dibiar. Kalau dibiar, bangsa minoriti lain pasti akan cuba benda sama. Maka Maharaja Vespasian datang dengan niat untuk membadai Jerusalem. Rom mahu Jerusalem hilang daripada peta sebenarnya.

Vespasian pilih tarikh paling sesuai untuk menyerang, yakni 14 April tahun 70. Kerana itulah tarikh para Yahudi menyambut Perayaan Paskah sempena laluan Malaikat Maut di Mesir Purba dalam sirah Nabi Musa (as). Jerusalem menjadi kiblat Yahudi semasa perayaan Paskah. Semua kaum Yahudi boleh masuk… tetapi tiada seorang pun dibenarkan keluar. Jerusalem dikepung rapi, dengan pelantak, pelempar dan pelastik digunakan untuk menghujani batu besar dan panah tebal.

Serangan ini bertujuan untuk membinasakan sebuah kaum. Dan matlamat itu tercapai dalam masa sekejap sahaja, kerana Rom kemudian membina Kuil Perdamaian di kota Rom yang menyimpan tapak lilin bercabang tujuh (menorah) daripada zaman Herod. Kuil Perdamaian ini dibina dengan menggunakan dana rompakan daripada harta para Yahudi (Dillon & Matthew, 2022), suatu provokasi yang betul-betul menghina.

Maharaja Vespasian juga telah menyerang kota Jericho dan menangkap semua penduduk di situ yang dipercayai warga Yahudi. Kemungkinan warga-warga ini adalah penduduk Qumran yang berlindugn di Jericho. Tentera Vespasian kemudian merantaikan kaki dan tangan mereka sebelum mencampakkan semua dalam Laut Mati. Tetapi semua tahanan ini terapung, kerana kemasinan air laut tersebut.

Setelah Yahudi tewas, semangat juang mereka juga hilang. Generasi susulan menguar-uarkan suatu ramalan… bahawasanya selepas jatuhnya Jerusalem, “seorang dalam kalangan mereka” akan menjadi penguasa bumi yakni Sang Penyelamat (al-Masih). Sampai hari ini, tiada siapa tahu siapa figura ini. Ada yang cakap Vespasian. Ada yang cakap Nabi Muhammad SAW. Ada juga cakap Nabi Isa as (yang akan turun semula).

RUJUKAN:

Fulton, M. (2020). Siege Warfare during the Crusades. Pen and Sword.

Dillon, M., & Matthew, C. (2022). Religion & Classical Warfare: The Roman Empire. Pen and Sword. Halaman 67.


Siapa Sebenarnya Yang Tertindas Di Tanah Melayu

Saya memang tak suka sangat nak cakap pasal isu perkauman. Sebab saya tahu akhir sekali, saya sendiri akan terpalit. Kita semua rakyat Malaysia yang hidup dalam pelbagai kaum. Kecuali, isu tersebut mempertikaikan tentang kedudukan sesuatu bangsa terutama bangsa saya sendiri.

Walaupun ada kempen BMF. Saya tak pernah terjebak pun dengan kempen tersebut.

Tapi, kalau UiTM disentuh dan menuduh bahawa kaum-kaum bukan-Bumiputera tertindas akibat penubuhan UiTM. Saya memang tak boleh duduk diam. UiTM tempat saya belajar dan dengan pendidikan yang saya habiskan di UiTM yang isi perut saya sekarang ini.

Persoalannya: Siapakah yang tertindas di Malaysia ini?

Penghijrahan kaum Cina ke Tanah Melayu bermula dari tahun 1880 hingga kemuncak dalam lingkungan tahun 1940. Penghijrahan adalah akibat daripada bermula peperangan saudara di China antara Chiang Kai-Shek(Blok Sosialis) dan Mao Zedong (Blok Komunis) dari tahun 1927 – 1950.

Peperangan tersebut telah mengakibatkan ramai rakyat di China mati dan terpaksa berhijrah ke negara-negara lain demi menyelamatkan diri masing-masing

Tanah Melayu (Sekarang: Malaysia) antara negara yang menerima penghijrahan orang Cina apabila British memerlukan buruh dalam aktiviti perlombongan.

# Gambar 1
Jumlah penghijrahan orang China ke Tanah Melayu dari tahun 1992 adalah seramai 912,861 orang. Tahun 1926 (setahun sebelum perang saudara) di China adalah tahun teramai Tanah Melayu menerima orang China ke Tanah Melayu iaitu seramai 228,285 orang.

Kebanyakan mereka ini ditempatkan di kawasan-kawasan perlombongan yang sekarang ini merupakan bandar-bandar yang besar seperti Kuala Lumpur dan Ipoh.

Walaupun mereka telah berhijrah ke Tanah Melayu ketika itu. Mereka masih mengirimkan duit ke China untuk saudara-saudara mereka di sana.

# Gambar 2
Mengikut anggaran pengiraan yang dibuat oleh Bank of China. Jumlah wang yang dikirim adalah hampir 2.09 juta yuan (Lebih kurang RM 1.2 juta untuk sekarang ini).

Jumlah paling tinggi adalah pada tahun 1932 iaitu sebanyak 320,000 yuan. Wang-wang ini dikirim oleh buruh-buruh China kepada keluarga mereka di China demi kelangsungan kehidupan mereka yang sedang berperang antara saudara ketika itu.

British yang merupakan penjajah di Tanah Melayu telah menjalankan dasar ‘pecah dan perintah’ ke atas kaum-kaum di Malaysia ketika itu. Orang Melayu diletakkan di ceruk-ceruk kampung. Buruh-buruh China ditempatkan di kawasan-kawasan perlombongan. Buruh India diletakkan di ladang-ladang getah.

Aktiviti-aktiviti ekonomi yang dilakukan oleh orang-orang Melayu ketika itu adalah perikanan dan pertanian. Nilai ekonomi dalam pertanian dan perikanan lebih rendah berbanding aktiviti perlombongan dan perladangan.

Bayangkan dari tahun 1922 kaum Cina sudah menerima ‘keistimewaan’ hidup di bandar. Menerima pelbagai fasiliti dan kemudahan yang British bina ketika itu. Menikmati pendapatan yang lebih lumayan dalam perlombongan.

Kalau nak kira keistimewaan yang diterima oleh kaum Cina. Kaum Cina menerima ‘keistimewaan’ lebih lama daripada kaum Melayu dengan hidup di bandar-bandar besar. Sekarang ini, populasi di bandar-bandar besar seperti di Kuala Lumpur, Ipoh, Georgetown dan lain-lain mempunyai bilangan kaum Cina yang lebih ramai daripada kaum Melayu.

Kalau kita kira tempoh masa siapa yang lebih lama menikmati ‘keistimewaan’. Orang Cina lebih lama menerima keistimewaan selama 98 tahun. Tempoh masa orang Melayu menerima keistimewaan apabila UiTM(Ketika itu RIDA) ditubuhkan pada tahun 1956 hingga sekarang 2020 adalah 64 tahun.

Keistimewaan yang diterima oleh kaum Cina adalah lebih lama iaitu 98 tahun dengan hidup di bandar. Pastinya kehidupan di bandar lebih banyak memberikan pendapatan lumayan berbanding di kampung.

Anak-anak orang Melayu ingin mendapatkan pelajaran di UiTM supaya dapat bersaing di bandar-bandar besar di tanah air sendiri pun dipertikaikan.

Tempoh keistimewaan
Orang Cina | 2020 – 1922 = 98 tahun
Orang Melayu | 2020 – 1956 = 64 tahun

Persoalannya yang perlu dijawab? Siapa yang lebih ‘istimewa’?

Saya tinggalkan persoalan ini untuk anda jawab sendiri.

RUJUKAN:

T.K.D Wong., K.C. Cheong., K.H. Lee. (2018) The Chinese Oversea in Malaysia in an Era of Change. Universiti of Malaya Press.


Antartika Tanpa Ais Wujud Dalam Peta Lama Uthmaniyah Menimbulkan Misteri

Pada 9 Oktober 1929, seorang ahli teologi Jerman bernama Gustav Adolf Deissmann membuat kerja-kerja penkatalogan barangan di perpustakaan Istana Topkapi. Ketika itulah beliau menemukan sebuah bungkusan yang terletak di celah-celah barangan lain yang belum berusik. Pada bungkusan kulit gazel itu tersimpan sebuah peta yang kini dikenali sebagai peta Piri Reis.Peta ini dilukis dan ditandatangani oleh ahli kartografi Turki yang bernama Hagji Ahmed Muhiddin Piri, atau Piri Reis pada tahun 1513 Masehi. Reis merupakan seorang laksamana dalam angkatan tentera laut Turki. Selain seorang pelayar yang berpengalaman, beliau juga terkenal sebagai ahli kartografi, yang dicatatkan menggunakan sebanyak 20 sumber peta dan carta untuk menghasilkan petanya itu. Antaranya termasuklah 8 peta Ptolemy, 4 peta Portugis, sebuah peta Arab dan sebuah lagi peta daripada Christopher Columbus.

Sejak ditemui, peta Piri Reis telah menimbulkan kontroversi dan menggamit rasa ingin tahu dalam kalangan para penyelidik. Lebih-lebih lagi kerana bahagian yang dipercayai menggambarkan rupa Antartika pada 300 tahun sebelum ia ditemui secara umum oleh manusia. Satu lagi faktor lain adalah Antartika pada peta Piri Reis berupa daratan luas – sebelum ia diyakini dipenuhi ais lebih 6000 tahun dahulu.

BUKTI TEKNOLOGI PURBA?Perdebatan besar dimulakan oleh Profesor Charles Hapgood apabila beliau menyiarkan teorinya terhadap peta Piri Reis menerusi bukunya, Maps of the Ancient Sea Kings pada tahun 1965. Beliau dan sepasukan penuntut di Universiti New Hampshire menyelidik peta berkenaan dan menemukan sejumlah anomali. Antaranya seperti penggunakaan unjuran Mercator dan juga gambaran rupa Antartika di zaman pra-ais.Walaupun masyarakat Eropah tidak berupaya menggunakan unjuran Mercator kecuali pada kurun ke-16, masyarakat Yunani di zaman dahulu mampu menghasilkan peta berdasarkan pengetahuan mendalam tentang bentuk sfera bumi di samping penggunaan alat astronomi dan geometri bagi mengukur latitud dan longitude. Pun begitu, sebelum penciptaan kronometer pada tahun 1760, ketepatan mutlak belum lagi boleh dicapai oleh manusia walau unjuran Mercator digunakan sekalipun.

Namun, di kala ketepatan kiraan longitud dan latitud pada peta Piri Reis boleh dijelaskan menerusi penggunaan peta dan carta hasilan Yunani di zaman Alexander, tiada sebarang penerangan yang munasabah untuk menjelaskan tentang gambaran Antartika sebagai daratan luas. Lantaran itu, Hapgood mengusulkan pandangan bahawa peta Piri Reis dihasilkan berdasarkan sumber yang menjangkaui 4000SM, sebelum wujud sebarang bahasa mahupun ketamadunan yang diketahui oleh sejarah.

Dalam erti kata lain, teori ini mengandaikan bahawa terdapat sebuah ketamadunan pra-sejarah yang mempunyai teknologi untuk menavigasi laluan-laluan utama di lautan dan membuat kiraan yang tepat pada rupa bumi. Hapgood juga berteori bahawa gambaran topografik di Antartika pada peta berkenaan memerlukan satu teknologi yang mampu melihat dari atas (pandangan aerial). Katanya, tamadun pra-sejarah ini bukan sekadar mahir ilmu lautan, tetapi juga ilmu atas udara. Beliau malah berlebih-lebihan dalam berteori apabila mula mengaitkannya dengan penduduk Atlantis dan bahkan lebih daripada itu, makhluk asing. Sudah tentu, tiada bukti yang sama sekali mampu menyokong teorinya itu.AMERIKA SELATAN vs ANTARTIKATeori Hapgood yang bersifat lebih skeptik pula mencadangkan bahawa peta berkenaan menggambarkan pesisiran Amerika Selatan. Beliau sempat merujuk beberapa ciri fizikal pantai dan daratan pada peta abad ke-16 milik Piri Reis itu lalu membandingkannya dengan Amerika Selatan. Sementara itu, ada pula sebahagian pengkritik yang memberi hujah dengan mengatakan bahawa imej peta tersebut menggambarkan Antartika dan Amerika Selatan 0 keduanya pernah bersambung di Uruguay dan Argentina sama sekali tidak wujud.Ketika mana argumentasi ini mungkin agak mengenepikan kehadiran Antartika pada peta Piri Reis sebagai sebuah benua tersendiri (mereka mengandaikan ia Amerika Selatan), terdapat peta-peta anomali lain yang ditemui menunjukkan ciri yang sama terhadap benua bebas ais. Hal ini mungkin disebabkan kerana hanya pada abad ke-19 Masehi, manusia baru berupaya mengenalpasti secara jelas rupa bumi sebenar benua berkenaan menerusi teknologi satelit.

Teori-teori Hapgood yang lain telah pun ditolak-tepi. Antaranya seperti teori perubahan kutub di mana beliau mengandaikan berlaku perubahan mengejut pada kecondongan paksi putaran bumi sekitar tahun 9500SM sekaligus mengakibatkan lokasi Antartika teranjak, meletakkannya beberapa ratus batu ke selatan. Beliau melanjutkan teorinya itu dengan mengatakan berlakunya perubahan cuaca dari separa-panas kepada beku (sehingga terbentuknya benua Antartika seperti yang diketahui hari ini). Walau bagaimanapun, tidak ada sebarang bukti yang boleh menyokong dakwaan berlakunya perubahan cuaca ini.KETAMADUNAN YANG TIDAK DITEMUKAN?Persoalan yang sebenar-benarnya adalah, benarkah benua yan dikenal pasti pada peta Piri Reis atau peta-peta anomal lain itu Antartika dan bukannya benua lain? Sekiranya benar, mungkinkan peta Piri Reis itu dihasilkan berdasarkan sumber dokumen-dokumen daripada tamadun pra-sejarah yang belum lagi ditemui sejarah? Tamadun yang memiliki teknologi yang membolehkan mereka mengembara dan mengukur sudut bumi dengan tepat?Walau apa sekalipun asal-usul sebenar sumber rujukan bagi peta Piri Reis, terdapat satu perkara yang pasti – iaitu peta ini membuka pintu perdebatan tentang bagaimana kita seharusnya memandang sejarah dan bagaimana reaksi kita, sekiranya salah satu pendapat yang diutarakan itu adalah benar? Mungkin pada suatu hari nanti, kebenaran akan dapat disingkapkan. DITERJEMAH DAN DIOLAH DARI:E.C. Rammel. (9 September 2019). Piri Reis Map – How Could a 16th Century Map Show Antartica Without Ice? Ancient Origins.https://www.ancient-origins.net/antarctica-ancient-technology/piri-reis-map-evidence-ancient-technology-00276


Area 51: Kawasan Paling Rahsia Bumi

Area 51 dan kerahsiaan tidak boleh dipisahkan seperti irama dan lagu. Apatah lagi bila ada elemen objek terbang tak dikenali atau UFO yang dikatakan sentiasa berada di kawasan itu. Dua perkara ini saja sudah cukup untuk bikin pengamal teori konspirasi jadi gila. Tetapi di sebalik semua ini, ada sebab mengapa kerajaan Amerika Syarikat merahsiakan kawasan ini dari pengetahuan umum terutamanya negara-negara asing. Sebabnya mudah saja, ia sebenarnya tapak ujian pesawat-pesawat rahsia Amerika.

10 tahun selepas tamat Perang Dunia Kedua (WWII), Presiden Dwight Eisenhower meluluskan projek pembinaan sebuah kapal terbang yang boleh terbang tinggi, terbang dengan jarak jauh dan berkemampuan mengambil gambar sasaran perisikan berkualiti. Dua pihak dipilih untuk menjayakan projek ini ialah Tentera Udara Amerika Syarikat (USAF) dan syarikat pengeluar pesawat Lockheed Martin. Berdasarkan laporan yang telah dinyahsulit, kedua-dua pihak merasakan mereka tidak boleh memanggil pesawat baru itu pesawat pengebom, pesawat pejuang atau pesawat pengangkut. Untuk mengelakkan ia diketahui sebagai pesawat pengintip, pesawat baru CL-282 dikelaskan di bawah pesawat utiliti dan diberi nama samaran U-2.

Langkah seterusnya ialah mencari tapak sesuai untuk menguji pesawat tersebut secara rahsia. Pada 12 April 1955, seorang pegawai Agensi Perisikan Pusat (CIA) Richard Bissell dan seorang pegawai USAF bernama Kolonel Osmund Ritland terbang ke Nevada bersama dua orang Lockheed, Kelly Johnson dan juruterbang ujian Tony LeVier. Semasa terbang, mereka mengesan sesuatu seperti landasan kapal terbang di kawasan yang dikenali sebagai Groom Lake berhampiran Tapak Ujian Nevada. Selepas berdebat sama ada hendak mendarat atau tidak, LeVier mendarat di kawasan dasar tasik dan keempat-empat individu itu memeriksa landasan. Groom Lake sebelum ini pernah digunakan sebagai lapang sasar udara oleh para juruterbang Kor Udara Tentera semasa WWII. Selepas pemeriksaan, mereka mendapati landasan yang disangka berturap tetapi sebenarnya dari tanah yang telah ditambak yang bertukar menjadi habuk selepas sedekad tidak digunakan. Jika LeVier cuba mendarat, sudah pasti pesawat Beechcraft yang dipandunya itu menjunam yang boleh mencederakan atau membunuh semua yang berada dalam pesawat itu.

Ujian penerbangan U-2 dimulakan pada Julai 1955 dan sejak itu, ia mencetuskan pelbagai laporan berkenaan UFO di kawasan tersebut. Berdasarkan laporan CIA yang telah dinyahsulit, kebanyakan UFO yang dilaporkan ketika itu sebenarnya membabitkan U-2 yang terbang di kawasan berkenaan. Bagi para juruterbang komersial yang terbang di kawasan itu, mereka tidak pernah melihat sebuah pesawat yang berkemampuan terbang pada altitud tinggi seperti U-2. Kita kena ingat tidak seperti pesawat komersial hari ini yang boleh terbang pada altitud 45,000 kaki, pesawat-pesawat ketika itu hanya boleh terbang pada ketinggian 10,000 atau 20,000 kaki. Sementara U-2 pula boleh terbang melebihi ketinggian 60,000 kaki, jadi sudah pasti mereka menyangka terserempak dengan UFO.

Secara dasarnya, pegawai-pegawai USAF tahu majoriti UFO yang dilihat sebenarnya membabitkan ujian U-2 tetapi mereka tidak dibenarkan mendedahkan perkara tersebut kepada orang ramai. Jadi antara alasan standard yang biasa diberi kepada media ialah fenomena alam atau kajian cuaca altitud tinggi untuk majoriti insiden UFO termasuk insiden pesawat U-2 yang ditembak jatuh pihak Soviet pada tahun 1960. Inilah insiden yang menyebabkan Francis Gary Powers ditahan pihak berkuasa Soviet dan menjadi sebahagian daripada proses pertukaran membabitkan pengintip Rusia, Rudolf Abel seperti dipaparkan dalam filem Bridge of Spies.

Bagi pegawai-pegawai yang bekerja di Area 51, ia bukan sesuatu yang mudah untuk menerbangkan pesawat U-2 dari lokasi tersebut. Ini kerana mereka mendapati satelit-satelit pengintip Soviet sentiasa terbang di Nevada. Untuk mengatasi masalah ini, bekas pegawai CIA bernama T.D. Barnes mendedahkan CIA memberi jadual bila satelit Soviet berada di ruang udara Nevada. Barnes yang pernah berkhidmat sebagai pakar penerbangan hipersonik di Area 51 turut mendedahkan jadual tersebut menyatakan apa jenis satelit yang digunakan sama ada inframerah atau sebaliknya. Sekiranya satelit terbang tatkala mereka menyediakan pesawat, pesawat U-2 itu segera dibawa masuk ke dalam hangar untuk mengelak dikesan. Dan bagi bekas pegawai yang bekerja di Area 51 Jim Freedman, ia merupakan satu tugas yang sukar dan mencabar kerana terpaksa bermain permainan kejar-mengejar dengan satelit pengintipan Rusia.

Jika mengelak dikesan satelit saja sudah mencabar, pegawai-pegawai CIA dikejutkan dengan satu berita: Soviet sudah ada pelan lakaran U-2 yang diperoleh melalui satelit inframerah. Dan ini disebabkan ia diletakkan di kawasan padang pasir yang panas, satelit inframerah Rusia masih dapat menangkap imej bayang-bayang pesawat walaupun selepas digerakkan ke dalam hangar. Untuk mengelak dari terus dikesan satelit inframerah, kru Area 51 membina pesawat umpan dari kadbod untuk menghasilkan bayang-bayang yang bikin Soviet penasaran. Dan adakalanya, staf turut memasang pemanas berhampiran lokasi pesawat palsu ini untuk memperlihatkan seperti ia sudah mendarat.

Soviet tidak dapat menyelesaikan teka-teki berkenaan program U-2 sehinggalah program tersebut didedahkan kepada umum pada pertengahan 1960-an. Hasil dari 2,850 ujian penerbangan rahsia ini membawa kepada pengenalan pesawat pengintip seterusnya, Archangel-12 atau A-12. Bagaimanapun, A-12 tidak mencapai standard yang dimahukan CIA lebih-lebih lagi selepas beberapa kali diserang peluru berpandu darat ke udara (SAM) di Vietnam Utara. Ini menyebabkan CIA dan Lockheed memfokuskan kepada pesawat perisikan ikonik Amerika, SR-71 yang disentuh oleh The Patriots tak lama dahulu.

Fakta menarik berkenaan Area 51:

RUJUKAN:


Joyah Dalam Filem Melayu Klasik

Nama NORLIA GHANI pada generasi baru mungkin sinonim dengan lakonan watak ‘Joyah’ dalam drama bersiri terkenal OPAH. Tahukah anda Norlia terlebih dahulu bertapak dalam bidang seni melalui nyanyian, melawak dan juga muncul dalam filem PERTAMA beliau arahan P.Ramlee?

Norlia binti Abdul Ghani dilahirkan di Kg. Raja Udang, Klang pada 19 Disember 1948. Anak ke-5 dari 11 orang adik -beradik ini mendapat pendidikan awal di Sekolah Perempuan Methodist, Klang. Pernah berkahwin sebanyak dua kali termasuk perkongsian hidup bersama Ramli Ismail yang dikurniakan 4 orang anak termasuk pelakon terkenal Rusdi Ramli.

Sewaktu meningkat remaja, Norlia menyertai kumpulan kugiran bersama rakan baiknya M.Daud Wahid (Presiden PAPITA) dimana kugiran ini dinamakan SUKMA MURNI. Perwatakan Norlia yang bersahaja serta suka berseloroh membolehkan beliau menyanyi dan berlawak di dalam setiap undangan majlis perkahwinan. Kugiran ini aktif sehingga tahun 1965 dimana M.Daud menubuhkan kumpulan baru bernama D-LIMA.

Norlia membawa haluan dengan menyertai pertandingan ratu cantik dan sekali sekala beliau turut berulang alik dari Klang ke PJ untuk menyertai D-Lima membuat persembahan. Sewaktu berulang-alik itu juga Norlia bertemu dengan bekas suaminya Ramli Ismail, PA dan adik angkat P.Ramlee. Perkenalan ini membawa ke jinjang pelamin pada tanggal 20 April 1969 dan Norlia Ghani dikenali sebagai Norlia Ramli.

Ketika sibuk mengikut kumpulan D-LIMA bersama M Daud, Norlia juga tidak melepaskan peluang menyertai acara kemuncaknya : Pertandingan Ratu Cantik. Tuah badan siapa tahu, penyertaan beliau didalam satu pertandingan ratu cantik pada tahun 1968 membuahkan hasil.

Pertandingan ‘Ratu Pandigalongan’ telah diadakan di bangunan MARA anjuran sebuah badan kebudayaan.Juri yang didatangkan khas bukan calang calang, mereka adalah nama besar dalam filem termasuklah P.Ramlee, S.Kadarisman, Omar Rojik & S.Shamsudin. Walaupun tidak memenangi anugerah utama, namum Norlia berjaya dinobatkan sebagai ‘Ratu Fotogenik’. Selepas majlis tersebut, P.Ramlee sendiri bertemu Norlia dan menawarkan Norlia untuk menghadiri ujibakat keesokkan harinya.

Akhirnya Norlia terpilih untuk memegang watak berdialog untuk filem KANCHAN TIRANA (1968) arahan P.Ramlee. Watak bernama Chempaka ini adalah kekasih kepada watak Kanchan, lakonan Jins Shamsudin. Ternyata bakat lakonan beliau telah menarik perhatian pengarah S.Kadarisman untuk melamar beliau berlakon untuk filem kedua; PANGLIMA HARIMAU BERANTAI (1969).

Begitulah permulaan seni Norlia Ghani yang terus membuka jalan kepadanya untuk kembali dalam bidang nyanyian sekitar 70an termasuk berlakon dalam drama radio keluaran RTM bersama Seniman Ibrahim Din. Norlia juga turut diberi watak berlakon dalam filem dan drama berwarna keluaran tahun 80-an. Kemuncak karier beliau adalah memegang watak yang paling dikenali ramai – ‘JOYAH’ dalam siri drama televisyen OPAH (1983), arahan Zohara Gany Mhd. Bathusha.

Norlia Ghani bermula dengan CHEMPAKA dan kekal masyur sebagai JOYAH, pelakon dan pelawak hingga kehari ini.

Rujukan:
Repair Gambar Lama
Berita Harian Jun 1968
Sembang Santai Sheen bersama Norlia Ghani tahun 2009.
Tengku Zakaria P.Ramlee


7.7: Bagaimana Shopee Kalahkan Lazada?

Tak keruan dibuatnya orang yang ‘bernafsu beli-belah’ ini. Alhamdulillah, saya terkecuali (harapnya begitulah).

Tapi kan, hendak dijadikan cerita, sempena promosi ini juga, saya sebenarnya ada belanja satu barang dalam Shopee pada hujung bulan lepas.

Rupa-rupanya, usai melakukan pembayaran, baru saya tahu bahawa produk tersebut baru hendak dihantar dari China dan bukan sudah sedia ada di Malaysia.

Aduh, kena tunggu lama sedikitlah untuk item tersebut sampai dengan selamat ke dalam dakapan mesra saya! Harap-harap, tiada viruslah melekat pada bungkusan itu.

Ya Tuhan, mohon simpang!

“Sekejap, kau beli barang apa sebenarnya, Min?” Jeng jeng jeng…

Sambil-sambil melayan Shopee, terbaca pula data menarik berkaitan platform e-dagang yang satu ini.

Menurut data daripada iPrice Group, pada suku pertama 2020, Shopee telah mengalahkan Lazada dengan 81.82 juta bilangan kunjungan dalam tempoh tersebut berbanding Lazada (36.96 juta) di Malaysia.

Jadi, secara puratanya, jumlah bilangan lawatan yang diterima oleh Shopee adalah sebanyak 27.27 juta kunjungan sebulan; jauh meninggalkan pesaing Lazada dengan cuma 12.32 juta sebulan!

Begitu juga sepertimana yang dikemukakan oleh Statista.com. Shopee bukan sekadar mendahului carta pentas beli-belah dalam talian di Malaysia sahaja, bahkan jua di Indonesia dan Vietnam.

Kalian pernah terfikir tak, macam mana penangan Shopee ini boleh jadi begitu berpengaruh ya, khususnya dalam kalangan masyarakat Asia Tenggara?

Jika hendak dibandingkan antara dua pelantar e-dagang (e-commerce platforms) gergasi di Asia Tenggara iaitu Shopee dengan Lazada, Lazada ternyata lebih ‘abang’ berbanding si adik Shopee.

Lazada yang dimiliki oleh Alibaba Group ditubuhkan pada tahun 2012, sedangkan Shopee yang berada bawah kendalian Sea Group pula cuma dilahirkan tiga tahun selepas itu, yakni pada 2015.

Persamaan antara kedua-dua e-dagang ini ialah, kedua-duanya beribu pejabat di Singapura.

Namun begitu, apa sebenarnya rahsia dan faktor yang membuatkan kehadiran si adik Shopee lebih digemari dan diminati ramai, seterusnya memintas populariti si abang Lazada yang pernah merajai kedudukan beberapa tahun sebelum ini?

Sehinggakan, Pesta Buku Antarabangsa Kuala Lumpur (KLIBF) 2020 Dalam Talian yang sedang berlangsung kini pun memilih Shopee sebagai pusat perjalanan aktivitinya!

1⃣ 𝐏𝐞𝐧𝐮𝐦𝐩𝐮𝐚𝐧 𝐭𝐞𝐫𝐡𝐚𝐝𝐚𝐩 𝐏𝐞𝐧𝐠𝐠𝐮𝐧𝐚𝐚𝐧 𝐏𝐞𝐫𝐚𝐧𝐭𝐢 𝐌𝐮𝐝𝐚𝐡 𝐀𝐥𝐢𝐡.

Shopee sedar bahawa pada masa akan datang, peranti mudah alih (mobile device) bakal menjadi ‘medan tempur’ utama bagi tujuan e-dagang, bukan lagi komputer meja (desktop) atau komputer riba (laptop) .

Dengan purata penggunaan Internet mudah alih oleh seorang warga Asia Tenggara setinggi 3.6 jam sehari berdasarkan kajian oleh Google dan Temasek, maka pelaburan terhadap penggunaan peranti mudah alih secara optimum dilihat sangat mustahak.

Tambahan pula, seorang pengguna aplikasi (app user) lebih cenderung untuk lebih banyak berbelanja berbanding jika dia melayari platform beli-belah dalam talian melalui laman sesawang.

Maka, kesempatan ini telah dimanfaatkan sebaik mungkin oleh Shopee dalam membangunkan dan memajukan aplikasinya.

2⃣ 𝐏𝐞𝐧𝐠𝐚𝐥𝐚𝐦𝐚𝐧 𝐏𝐞𝐧𝐣𝐮𝐚𝐥𝐚𝐧 𝐝𝐚𝐧 𝐏𝐞𝐦𝐛𝐞𝐥𝐢𝐚𝐧 𝐲𝐚𝐧𝐠 𝐌𝐮𝐝𝐚𝐡.

Bermula sebagai model pelanggan-kepada-pelanggan (C2C), Shopee berhasil membangunkan jaringan yang sangat besar antara pembeli dengan penjual tanpa masalah inventori.

Sesiapa sahaja boleh menjadi penjual dalam Shopee dan menggunakan perkhidmatan logistiknya dengan cara yang sangat mudah, ditambah pula dengan suasana Asia Tenggara yang banyak dilatari dengan perusahaan kecil dan sederhana (SME).

Kesan rangkaian (network effect) yang dimainkan telah berjaya menarik banyak lagi para penggerak SME untuk masuk ke dalam platform Shopee menggunakan kaedah pemasaran yang berbeza, seterusnya membawa kepada kepelbagaian produk.

Walhasil, sebagai akibat daripada peningkatan mendadak para pengguna ini juga telah memudahkan Shopee untuk memulakan model perniagaan-kepada-pelanggan (B2C) pula dengan meletakkan para pembekal (supplier) utama untuk bersaing secara anak jantan dengan Lazada.

3⃣ 𝐒𝐞𝐥𝐚𝐥𝐮 𝐌𝐞𝐫𝐢𝐚𝐡 𝐝𝐞𝐧𝐠𝐚𝐧 𝐏𝐫𝐨𝐦𝐨𝐬𝐢 𝐝𝐚𝐧 𝐃𝐢𝐬𝐤𝐚𝐮𝐧.

Perkara ini memang sangat tidak boleh dinafikan.

Kalian masih ingat lagi tak bagaimana sekitar dua tiga tahun lepas; apa teknik pemasaran yang telah digunakan oleh Shopee?

Ya, tak lain dan tak bukan adalah dengan lagu Shopee Shark (Di Shopee pi pi pi pi pi pi pi…) berserta pakej tarian mereka. Hinggakan, Cristiano Ronaldo pun dapat ‘dibeli’ untuk tujuan pengiklanan mereka!

Saya tahu, awal-awal dahulu, memang ramai yang berasa semacam “apakah ini?”, loya tekak, dan bersumpah seranah.

Sudahlah setiap tempat mahu ditembusinya. Buka YouTube, tertonton iklan Shopee. Buka Spotify, terdengar iklan Shopee. Jalan-jalan di luar pula, terserempak lagi dengan iklan Shopee. Ah, serabut!

Namun, setelah berlalu beberapa ketika, perkara sebegitu seolah-olah sudah dapat diterima dan seringkali terngiang-ngiang saja dalam benak fikiran.

Puncanya disebabkan apa? Ya, sebab selalu diulang, ulang, dan ulang kembali.

Mungkin sekali Shopee konsisten mengamalkan suatu peraturan dalam pengiklanan yang disebut sebagai ‘The Marketing Rule of 7’.

Katanya, seseorang prospek atau pelanggan itu perlu melihat atau mendengar sesuatu mesej iklan sekurang-kurangnya TUJUH KALI sebelum mereka mengambil keputusan untuk membeli apa-apa barangan atau mendapatkan satu-satu perkhidmatan.

Bukan sekadar itu, bahkan Shopee juga istiqamah menjalankan kempen promosi dan diskaun setiap bulan (7.7, 8.8, 9.9, dan seterusnya) dengan tawaran penghantaran percuma, jualan kilat, dan baucar diskaun.

Siapa yang tidak tergiur!

4⃣ 𝐌𝐞𝐫𝐚𝐢𝐤𝐚𝐧 𝐔𝐫𝐮𝐟 𝐌𝐚𝐬𝐲𝐚𝐫𝐚𝐤𝐚𝐭 𝐒𝐞𝐭𝐞𝐦𝐩𝐚𝐭.

Fuh, seriuslah? Ya, sebab itu acapkali orang bisnes menyebut, “perkara paling asas dalam sesuatu perusahaan ialah KEPERCAYAAN antara penjual dengan pembeli.”

Bagi memastikan kesetiaan jenama Shopee sentiasa dikenang dan menempel dalam sanubari setiap penggunanya, Shopee telah melakukan suatu tindakan yang amat bijak sekali.

Difahamkan, di setiap negara yang telah ditembusi oleh Shopee termasuk di Malaysia, Shopee akan menggajikan kakitangan tempatan yang bisa memahami budaya dan adat istiadat satu-satu negara itu.

Sebagai tambahan, Shopee juga bekerjasama dengan bank tempatan dan rakan logistik di setiap negara terbabit bagi memahami bagaimana pengalaman beli-belah dan khidmat penghantaran dapat ditingkatkan kelancarannya, seterusnya lebih menjimatkan kos.

Nampak tak? Sebab itu tidak pelik jika laman atau aplikasi Shopee di negara kita sudah tersedia dalam bahasa Melayu dengan bahasa yang amat mudah difahami.

Bagi setiap perayaan kaum-kaum utama di negara kita pula, pasti akan ada promosi khusus sepanjang musim perayaan tersebut.

Demikian juga, proses pembayaran pun sangat lancar dan mudah dengan pelbagai pilihan boleh dibuat; bayar secara tunai, perbankan dalam talian, kad debit atau kredit, dan sebagainya.

Banyak perkara yang boleh kita belajar sebenarnya daripada kaedah dan strategi yang diambil oleh Shopee dalam menembusi relung jiwa marhaen.

Dalam bidang dakwah atau penyampaian mesej Islam misalnya, apa ikhtiar dan perancangan teliti yang boleh kita terapkan bagi memastikan jenama ‘Islam’ ini benar-benar bisa diterima dan ‘digilai’ oleh semua pihak?

Bagaimana mahu memastikan agama Allah yang diredai ini benar-benar dilihat sebagai suatu cara hidup yang sangat mudah, praktikal, penuh dengan keindahan, dan amat meraikan kearifan tempatan (local wisdom) masyarakat setempat?

Hal-hal sebeginilah yang amat perlu untuk kita senantiasa ambil renungan sebagai tauladan, cuba perbaiki segala kekurangan, dan tambah baik segala kelebihan dalam meningkatkan keupayaan diri dan umat.

Kita sedar, masa depan umat Islam adalah dalam tangan kita. Disebabkan hakikat ini, persiapan pengetahuan dan persediaan kemahiran, lebih-lebih lagi pada era Revolusi Industri Keempat (4IR) masa ini amat perlu dilengkapkan sebaiknya.

Agar dengan itu, kita berhasil meneruskan junjungan nama Islam dengan bergaya lagi mesra masyarakat murba selaras dengan kecanggihan teknologi dan tuntutan semasa.

Ternyata, beginilah Shopee mengajar kita!

Oh ya, sebelum terlupa, hantaran ini BUKAN bertujuan untuk mempromosi Shopee atau Lazada ya. Jadi, jangan salahkan saya seandainya duit kalian bakal banyak dihabiskan di sana selepas membaca penulisan ini!

👓
Muhaimin Safaruddin.
https://t.me/MuhaiminSafaruddin

RUJUKAN:

1. Kuek Ser Kwang Zhe, “Shopee beats Lazada in 1Q20 in Malaysia in website visits,” The Edge Markets, April 29, 2020, https://www.theedgemarkets.com/article/shopee-beats-lazada-1q20-malaysia-website-visits.

2. “Shopee Trumped Lazada In Southeast Asia E-Commerce Market: A Lesson Of Localization,” BoxMe, dicapai pada Julai 06, 2020, https://blog.boxme.asia/shopee-trumped-lazada-in-southeast-asia-e-commerce-market-a-lesson-of-localization.

3. J. Müller, “Top 10 e-commerce sites in Malaysia as of 1st quarter 2020, by monthly traffic,” Statista, Mei 15, 2020, https://www.statista.com/statistics/869640/malaysia-top-10-e-commerce-sites.


Kenali Suku Turk Kayı Pengasas Empayar Uthmaniyyah

Suku Kayı atau Kai (Turki: Kayı boyu) adalah orang-orang nomad Turkik Oghuz dan sub-cabang persekutuan kesukuan Bozok. Kebanyakan masyarakat hari ini termasuk orang-orang Turki sendiri kebiasaannya hanya mengenali suku Kayı sebagai salah satu suku Oghuz Turk yang mengasaskan kerajaan Empayar Uthmaniyyah melalui anak lelaki Ertugrul Ghazi iaitu Osman Ghazi.

Suku Kayı ketika zaman Ertugrul merupakan suku yang menjadi pelarian kerana waktu itu Mongol sedang mula bangkit membina empayar besar. Perjalanan suku Kayı di bawah pimpinan Suleyman Shah bapa kepada Ertugrul dikatakan bermula dari Isfahan ke Aleppo dan berakhir di Sógut yang bersempadan dengan kerajaan Byzantine.

Suku Kayı merupakan suku berbahasa Turkik yang telah berasimilasi dengan masyarakat Kaukasus. Dari situ lah bermulanya identiti kedua bangsa Turk seperti yang kita ketahui hari ini, iaitu identiti Eropah dan Asia.

Bangsa Turk yang beridentiti Asia yang bermata sepet dan budayanya agak dekat dengan Mongol dianggap sebagai keturunan Turk yang asli berasal dari pelbagai kawasan geografi seperti Siberia, Pergunungan Altai, Turkestan dan utara China (Xiongnu, tapi teori bahawa Xiongnu adalah Turk masih tiada bukti jelas).

Pada abad ke-11, Mahmud al-Kashgari pernah menyebut tentang suku Kayı (Kayiglardir).  Perkataan kayı bermaksud “orang yang berkuasa melalui perhubungan”.

Dalam karya bersejarah beliau, Shajare-i Tarakime (The Genealogy of Turkmens), pemerintah Khiva Khanate dan sejarawan Abu al-Ghazi Bahadur menyatakan suku Kayı adalah salah satu di antara 24 suku Turkmen (atau Turk Oghuz), mereka adalah keturunan langsung dari tokoh separa mitologi Oghuz Khan selaku leluhur orang Turkmen, dan nama suku itu diterjemahkan sebagai “kekuatan”.

Oghuz Khan adalah seorang tokoh yang dianggap sebagai bapa leluhur bangsa Turki moden hari ini, beberapa lagenda menceritakan beliau pernah membunvh bapanya sendiri, Qara Khan, kerana Qara Khan dihasut oleh isteri keduanya yang berbangsa Cina dengan tuduhan bahawa Oghuz Khan ingin merampas kuasa pentadbiran suku mereka.

Bapa Oghuz cuba membunvh Oghuz tetapi gagal, sebaliknya beliau terbunvh di tangan Oghuz manakala ibu tiri Oghuz melarikan diri pulang ke China. Selain itu, Oghuz Khan mempunyai dar4h keturunan kerabat klan Ashina, ini bererti Oghuz Khan datang dari susur galur yang sama dengan Genghis Khan, pengasas Empayar Mongol.

Ini menjelaskan mengapa semasa zaman kemerosotan Uthmaniyyah, banyak undang-undang kerajaan yang mirip dengan pantang larang Mongol. Antaranya ialah, hukuman bunvh untuk anggota kerabat diraja Uthmaniyyah tidak boleh dilakukan dengan cara menumpahkan dar4h (pancung, tikam, dsb), sebaliknya mereka harus dijerut dengan tali anak panah hingga m4ti.

Ini serupa dengan peraturan Mongol yang tidak membenarkan mana mana kerabat diraja musuh dibunvh dengan cara menumpahkan dar4h kerana bagi Mongol, ia mengundang kemarahan Dewa Bumi.

Dalam satu lagi karya sejarahnya yang popular, “Jami ‘al-tawarikh” (Himpunan Kronikel), negarawan dan ahli sejarah Ilkhanate, Rashid-al-Din Hamadani juga mengatakan bahawa suku Kayi berasal dari 24 anak cucu tertua Oghuz Khan yang merupakan bapa pengasas kepada suku Oghuz kuno (Turkmen), dan nama Kayı bermaksud “kekuasaan”.

Peramal masyarakat Turkmen Oghuz, merangkap penyair terkenal, Dede Korkut juga datang daripada keturunan suku Kayı. Pada zaman pertengahan, sebahagian dari suku itu berpindah ke wilayah Crimea (Ukraine moden), mereka dikenali dalam sejarah kuno Russia sebagai “kovuy” dan “kaepichi”. Menurut pakar bahasa Rusia dan ahli turkologi yang terkenal, AVSuperanskaya, asal usul nama bandar Kiev mempunyai kaitan dengan suku Kayı:

“Sebagaimana pengkaji etnografi mengesahkan, dari segi etnologi, orang-orang asal yang “tulen” tidak akan dan tidak boleh wujud begitu sahaja, sebaliknya, kemunculan sebuah masyarakat kaum yang baru lazimnya lahir daripada gabungan etnik dari dua orang atau lebih, yang kebiasaannya akan melakukan proses asimilasi mengikut ciri-ciri terbaik masing-masing. Mana-mana tamadun di dunia ini amat mudah untuk kita temui legenda rakyat yang menceritakan permulaan sebuah bangsa telah dimulakan oleh dua (atau beberapa) saudara. Ternyata, perkara yang mirip turut terdapat dalam legenda Kiy, Schek, Horev dan Lybed. Nama suku Kyy (Kiy) adalah milik orang-orang Turki kuno yang masih ada dalam nama-nama struktur kesukuan masyarakat Turki”.

Suku Kayı adalah pengasas kerajaan-kerajaan kecil Beylik di Anatolia abad pertengahan seperti Isfendiyarogullary dan Chobanogullary. Di Turkmenistan, suku Kayı adalah sebahagian daripada kaum Turkmen Geklen yang masih tinggal di rantau Balkan di negara ini.

Sebagai kumpulan Kayitag (Russia : Kaitag), suku Kayı memainkan peranan penting dalam sejarah Kaukus, dan kini bahasa Kayitag diklasifikasikan sebagai salah satu daripada lima dialek bahasa Kumyk, di mana selama sepuluh abad (10-  19 Masehi) ia merupakan bahasa lingua franca di Kaukus Utara.

Kerajaan pentadbiran kecil Kayitag adalah komponen utama Shamkhalate di Kazi-Kumukh di pantai barat Caspian dalam bentuk yang berbeza dan bertahan dari abad ke-8 hingga ke-19. Hasil tekstil buatan tangan Kayitag, yang diletakkan di bawah pemerintahan Soviet, kekal memberi kelainan dalam kesenian dan hasil kerja mereka.


Harapan Yahudi Di Sebalik Lagu Hatikva

Yahudi ataupun dalam bahasa asalnya, Yehudim (יְהוּדִים) merupakan kumpulan
agama-bangsa yang berasal daripada Bani Israel dan Ibrani. Hatikva (הַתִּקְוָה)
adalah lagu kebangsaan “negara” Israel. Artikel ini membincangkan tentang lagu
kebangsaan “negara” yang diisytiharkan merdeka pada hari Jumaat yang bertarikh
14 Mei 1948 serta diiktiraf oleh 149 daripada 195 buah negara di seluruh dunia.

“Hatikva” secara harfiahnya bermaksud “Harapan” ataupun “The Hope” dalam bahasa Inggeris. Senikata lagu kebangsaan “negara” itu diilhamkan daripada sebuah syair yang bernama “Tikvatenu (תקוותנו)”. Tikvatenu yang bermaksud “Harapan Kami” itu telah dikarang pada tahun 1878 oleh Naftali Herz Imber (1856-1908) iaitu seorang penyair kelahiran Złoczów, Galicia sebelum berada di bawah kekuasaan Empayar Austria-Hungary (1867-1918). Dua daripada sepuluh rangkap syair tersebut telah diambil dan diubahsuai untuk dijadikan sebagai senikata Hatikva.

Senikata yang terdapat dalam Hatikva adalah “Kol ‘od balevav penimah”. Terjemahan senikata tersebut adalah “Selagi di dalam hati dalaman”. Pada pendapat penulis, senikata tersebut secara kasarnya mengisahkan tentang isi hati yang sentiasa terpahat dalam pemikiran seseorang. Dalam Abjad Fonetik Antarabangsa (IPA), senikata tersebut sepatutnya berbunyi [kol od balevav penima].

Selain itu, “Nefesh Yehudi homiyah” adalah merupakan senikata yang terdapat dalam Hatikva. Terjemahan senikata tersebut adalah “Jiwa Yahudi Rindu”. Pada pendapat penulis, senikata tersebut secara kasarnya mengisahkan tentang perasaan dalam kalangan kumpulan agama-bangsa itu. Dalam Abjad Fonetik Antarabangsa (IPA), senikata tersebut sepatutnya berbunyi [nefeʃ jehudi homija].

Di samping itu, “Ulfa’ate mizrach kadimah” adalah merupakan senikata yang terdapat dalam Hatikva. Terjemahan senikata tersebut adalah “Dan seterusnya, ke arah hujung timur”. Pada pendapat penulis, senikata tersebut secara kasarnya mengisahkan tentang kemahuan memiliki tempat yang terletak di sekitar kawasan terbitnya matahari. Dalam Abjad Fonetik Antarabangsa (IPA), senikata tersebut sepatutnya berbunyi [ulfaʔate mizʁaχ kadima]

Kemudian, “‘Ayin leTziyon tzofiyah” adalah merupakan senikata yang terdapat dalam Hatikva. Terjemahan senikata tersebut adalah “Mata masih menatap ke arah Zion”. Pada pendapat penulis, senikata tersebut secara kasarnya mengisahkan tentang kemahuan memiliki Zion iaitu nama sebuah bukit yang terletak di Baitulmuqaddis. Dalam Abjad Fonetik Antarabangsa (IPA), senikata tersebut sepatutnya berbunyi [ajin let͡sijon t͡sofija].

“‘Od lo avdah tikvatenu” adalah merupakan senikata yang terdapat dalam Hatikva. Terjemahan senikata tersebut adalah “Harapan Kami Belum Lagi Hilang”. Pada pendapat penulis, senikata tersebut secara kasarnya mengisahkan tentang sikap mereka yang tidak berputus asa dalam mendapatkan sesuatu. Dalam Abjad Fonetik Antarabangsa (IPA), senikata tersebut sepatutnya berbunyi [od lo avda tikvatenu].

“Hatikvah bat shnot ’alpayim” adalah merupakan senikata yang terdapat dalam Hatikva. Terjemahan senikata tersebut adalah “Harapan Berusia Dua Ribu Tahun”. Pada pendapat penulis, senikata tersebut secara kasarnya mengisahkan tentang impian mereka yang tersimpan dalam masa yang teramat panjang. Dalam Abjad Fonetik Antarabangsa (IPA), senikata tersebut sepatutnya berbunyi [hatikva bat ʃnot alpajim].

Kemudian, “Lihyot ‘am chofshi be’artzenu” adalah merupakan senikata yang terdapat dalam Hatikva. Terjemahan senikata tersebut adalah “Untuk menjadi negara yang bebas di tanah kita”. Pada pendapat penulis, senikata tersebut secara kasarnya mengisahkan tentang keinginan dalam memiliki sesuatu tempat lalu membebaskannya menjadi kepunyaan mereka. Dalam Abjad Fonetik Antarabangsa (IPA), senikata tersebut sepatutnya berbunyi [lihjot am χofʃi beʔaʁt͡senu].

Akhir sekali, “’Eretz-Tziyon virushalayim” adalah merupakan senikata yang terdapat dalam Hatikva. Terjemahan senikata tersebut adalah “Tanah Zion dan Jerusalem”. Pada pendapat penulis, senikata tersebut secara kasarnya mengisahkan tentang pemilikan tempat yang dimaksudkan dalam senikata terdahulu iaitu Zion dan Jerusalem. Dalam Abjad Fonetik Antarabangsa (IPA), senikata tersebut sepatutnya berbunyi [eʁet͡s t͡sijon viʁuʃalajim].

Kesimpulannya, itu adalah Harapan Yahudi di sebalik Hatikva. Zion dan Jerusalem disebut dalam lagu kebangsaan berkenaan kerana Zion merupakan kubu pertahanan yang telah ditawan oleh Nabi Daud AS manakala Jerusalem merupakan tempat suci mereka. Untuk pengetahuan semua, Sarit Hadad dengan Shiri Maimon adalah antara penyanyi yang telah menyanyikan lagu tersebut dengan caranya yang tersendiri.

RUJUKAN:

Teapacks – HaTikva (ft. Sarit Hadad). Retrieved September 7, 2019 from https://www.youtube.com/watch?v=qFs2ecvwmt8

Shiri Maimon ‘Hativa’. Retrieved September 7, 2019 from https://www.youtube.com/watch?v=ian_NCV4aCM

David Becomes King Over Israel. Retrieved September 7, 2019 from https://www.biblegateway.com/passage/?search=2+Samuel+5-7&version=NIV

The History of Hatikva and Its Author. Retrieved September 7, 2019 from https://thetorah.com/tikvatenu-the-poem-that-inspired-israels-national-anthem-hatikva/

How many Countries are there in the World?. Retrieved September 7, 2019 from https://www.worldometers.info/geography/how-many-countries-are-there-in-the-world/

Israel International Relations: International Recognition of Israel. Retrieved September 7, 2019 from https://www.jewishvirtuallibrary.org/international-recognition-of-israel

Hatikvah, the National Anthem of Israel. Retrieved September 7, 2019 from https://www.myjewishlearning.com/article/national-anthem-of-israel/

Hebrew (People). Retrieved September 7. 2019 from https://www.britannica.com/topic/Hebrew

Jewish Survival: The Identity Problem at the Close of the Twentieth Century. Retrieved Septrember 7, 2019 from https://books.google.com.my/books?id=dnxv-Mlz0JIC&pg=PA90&redir_esc=y#v=onepage&q&f=false

International Relations: A Concise Introduction.. Retrieved September 7, 2019 from https://books.google.com.my/books?id=HvI8DAAAQBAJ&pg=PA19&redir_esc=y#v=onepage&q&f=false


Negara Asia Tenggara Mana Yang Paling Korup?

Apabila bercakap tentang negara mana yang paling korup di Asia Tenggara, pasti ramai daripada kita dengan begitu bangganya mengatakan Malaysia tersangat korup. Alasan yang sering diberikan adalah pemimpin makan rasuah, kroni, dan subcon sampaikan nak lepas daripada roadblock pun kita sanggup bagi duit kopi. Senang cerita korup ini tradisi kita kerana semenjak kecil kita telah didedahkan dengan korupsi.

Walau bagaimanapun segala tanggapan buruk kita terhadap negara sendiri sebenarnya adalah sama sekali. Hal ini demikian kerana menurut indeks daripada Transparency International, Malaysia berada pada ranking ke-62 dengan mengutip 48 mata. Kedudukan itu sekaligus meletakkan Malaysia sebagai negara kedua paling kurang korup di Asia Tenggara. Manakala tempat pertama menjadi milik Singapore.

Tapi masalahnya, kenapa ranking Malaysia lebih tinggi berbanding China, Hungary dan Bahrain? Padahal kita merasakan situasi korupsi di Malaysia sudah sangat teruk. Malah ada yang beranggapan Malaysia bakal mengikut jejak langkah Venezuela, Zimbabwe dan Sri Lanka.

Sebenarnya ranking dalam Transparency International dikira berdasarkan indeks persepsi rasuah melibatkan sektor awam di 180 buah negara. Jadi boleh dikatakan Korea Selatan dan chaebol terselamat walaupun K-Drama banyak memaparkan bahawa negara mereka tersangatlah korup. Dari situ Transparency International akan berikan mata bermula dari 0 sehingga 100 kepada 180 negara. Bagi negara yang miliki mata paling sedikit, masalah korupsi adalah teruk. Kalau jumlah mata tinggi, negara itu kurang rasuah pula.

Macam mana pula dengan Malaysia? Menurut Transparency International, sejumlah 50 mata paling minimum diperlukan sebagai tanda masalah korupsi di sesebuah negara tidak kritikal. Malaysia memperoleh 48 mata iaitu dibawah 50 mata. Apa maksudnya? Masalah korup sudah mula membarah di negara kita.

Apa-apapun jangan risau, ada negara di Asia Tenggara yang lebih korup berbanding Malaysia. Antaranya adalah Kemboja yang menduduki ranking ke 144 dunia dengan hanya memperoleh 27 mata sahaja. Ranking itu menjadikan Kemboja menjadi negara Asia Tenggara paling korup sekali. Tapi macam tak pernah dengar pula berita tentang masalah korupsi Kemboja menghiasi laporan media antarabangsa. Malah Indonesia yang digembar-gemburkan menjadi pilihan utama pelabur seperti Tesla turut berada di kedudukan lebih rendah berbanding Malaysia. Buktinya Indonesia menduduki ranking ke 98 dengan hanya memiliki 38 mata.

Persoalannya teruk sangat ke rasuah dan korupsi di Malaysia ni?

Biarpun ramai beranggapan budaya rasuah sudah menjadi darah daging kita, sebenarnya korupsi di Malaysia tidaklah seteruk yang disangka. Ya memang benar sektor awam kita sering digemparkan dengan korupsi. Malah agensi yang diharap mampu membersihkan Malaysia daripada rasuah juga turut terpalit dengan korupsi.

Tapi kalau teruk nak mendakwa kita ini memang gemar mengamalkan rasuah, itu memang terlalu melampau. Ini kerana sudah banyak usaha yang dilakukan untuk memerangi rasuah tetapi sekarang ini cuma tinggal diri kita sahaja. Tindakan kecil kita yang menolak rasuah pada peringkat paling rendah boleh memberi kesan baik kepada negara.

Jika kita semua berani mengubah budaya mengampu sejak zaman sekolah, nescaya masalah rasuah di peringkat nasional akan berkurang. Bak kata pepatah, lebih baik mencegah daripada merawat.

Apa-apapun susah bersangka buruk dengan negara sendiri kerana busuk-busuk harimau malaya, orang kita juga. Bersyukurlah kerana Malaysia masih lagi jadi negara kedua paling bersih rasuah di Asia Tenggara. Jika anda meletakkan Singapura sebagai penanda aras, sudah sediakah kita semua menjadi Singapura dalam segala aspek?

Tepuk dada, tanya diri sendiri pernah tak guna kabel untuk dapatkan kerja dan bayar duit kopi untuk elak kena saman?


Konflik Kashmir: Satu Pencerahan

Perlu diingatkan,
artikel ini ditulis atas dasar untuk mengelakkan rakyat Malaysia daripada
memilih pihak (antara India atau Pakistan), juga untuk mencegah sebarang
perpecahan. Selain itu, tujuan tidak lain selain dari memberi kesedaran kepada
netizen bahawa jika perang benar-benar berlaku antara 2 negara ini, kesannya
pasti melibatkan Malaysia juga sebagai negara di dalam benua Asia.

Dikala Trump dan Jong-un mencapai kata sepakat dan melaksanakan perjumpaan aman kedua mereka di Hanoi, keadaan di Kashmir semakin genting dengan konflik antara India dan Pakistan menjadi hangat setelah India menghantar pesawat pejuangnya ke ruang udara Pakistan dan mengebom kawasan yang dikatakan dikuasai militan Pakistan, dan sebagai timbal balas Pakistan telah menembak jatuh dan menawan juruterbang Tentera Udara India tersebut.

Wilayah Kashmir mula menjadi rebutan antara dua negara ini selepas British memberikan kemerdekaan kepada kedua-dua negara pada tahun 1947. Ketika itu, Kashmir mengambil langkah berkecuali dari melibatkan diri dalam kedua-dua negara tersebut dan pemimpinnya ketika itu, Maharaja Hari Singh telah menandatangani dokumen ‘kemerdekaan sementara’ bersama India dan Pakistan.

Malangnya
pada Oktober tahun yang sama, telah berlaku perbalahan antara puak Pashtun dari
Pakistan di dalam wilayah Kashmir dengan pihak pentadbiran Kashmir ketika itu
akibat dari tindakan rampasan senjata
oleh Hari Singh (merampas senjata dari puak Muslim, bekas tentera upahan
British dan memberikannya kepada pihak militan Hindu). Walaupun tindakan pihak
tersebut tidak mendapat ‘kelulusan’ dari Pakistan, Hari Singh telah memohon
bantuan ketenteraan dari India bagi mengatasi masalah tersebut. Gabenor Jeneral
India pada ketika itu tidak mahu membantu kerana menganggap Kashmir adalah
wilayah neutral, dan memaksa Hari Singh untuk menyatakan penerimaan kepada
India sebelum diberi bantuan tersebut. Pakistan menentang ‘penerimaan’ tersebut
dengan menyatakan perjanjian ‘kemerdekaan sementara’ antara mereka masih lagi
sah dan berjalan, tetapi tidak diendahkan Kashmir dan India. Akibatnya Perang
India-Pakistan pertama pun meletus.

Biarpun
berperang, Perdana Menteri India pada ketika itu (Jawaharhal Nehru) telah membuat
kenyataan bahawa ‘masa depan Kashmir akan ditentukan oleh rakyatnya sendiri,
dan referendum akan dibuat’. Ogos 1948, kerajaan India telah menghantar
permohonan kepada PBB dan hasilnya satu resolusi terhasil. Sebagai nota, perang
India-Pakistan pertama ini telah mengorbankan hampir 100,000 muslim akibat dari
pogrom (pembunuhan beramai-ramai terancang) oleh pihak ekstremis hindu, selain
menumpahkan darah 20,000 hindu dan sikh selepas puak muslim melawan kembali.

Resolusi PBB 1949 (UN Security Council Resolution 47) menyatakan bahawa kedua-dua pihak (India dan Pakistan) perlu berundur dan meletakkan senjata, dan setelah itu referendum akan dilaksanakan bagi memberi peluang kepada rakyat Kashmir untuk memilih (semacam Cobbold di Malaysia) antara India dan Pakistan. Malangnya peletakan senjata tidak pernah berlaku, askar kedua-dua pihak tidak pernah berundur – dan referendum itu tidak pernah berlaku, India dan Pakistan terus bertelingkah untuk menawan Kashmir nan indah.

Kini
garisan gencatan senjata itu menjadi sempadan antara Kashmir-India dan Kashmir
Pakistan, dengan situasi terkini semakin meruncing antara kedua negara yang
takkan pernah mengalah untuk menguasai Kashmir, negara yang penuh dengan
kecantikan dan keindahan alam sehingga digelar syurga dunia. Biarpun tidak
ketara sebelum ini, konflik antara mereka masih berterusan dengan masing-masing
menggunakan proksi yang ada untuk menimbulkan kekacauan. Proksi-proksi tersebut
adalah militan upahan yang sentiasa berada di wilayah utara tersebut dan
melaksanakan kerja-kerja kotor mereka, agar wilayah paling mempersona itu
sentiasa dalam kekacauan.

Tuntasnya, dengan kedua-dua negara kini mempunyai butang ‘warhead’ nuclear di tangan masing-masing, pastinya pergolakan antara dua negara kuasa uranium ini tidak dapat tidak akan memberi kesan negatif kepada seluruh dunia. Tambahan lagi wilayah Kashmir yang cantik itu menjadi medan pertempuran, pastinya yang menang akan jadi arang dan yang kalah akan jadi abu, dan dunia akan kehilangan alam sekitar syurganya pada satu ketika.

Sebagai seorang pengekal keamanan, bukanlah di tangan penulis mempunyai hak untuk memaksa Pertubuhan Bangsa Bersatu untuk campur tangan atas konflik yang tidak berkesudahan ini. Tetapi seharusnya tindakan perlu diambil, sebelum dua gajah sombong terus bongkak terus bertelagah, pelanduk di tengah pula jadi mangsa, mati kesepitan. Sama-sama kita doakan semoga persefahaman terjalin, dan gencatan senjata antara kedua negara kali ini akan benar-benar terhasil.

Demi keindahan Kashmir, amanlah!

RUJUKAN:


Perlumbaan Angkasa India-Pakistan, Siapa Menang?

Sudah 47 tahun berlalu sejak Perlumbaan Angkasa US-USSR (1957-1975) menutup tirai. Bahangnya kini mungkin tidak lagi dirasai. Namun, dunia masih terus bergerak ke depan bersama pelbagai misi.

Memang misi pendaratan manusia ke bulan tidak akan diulang. Setidaknya sebelum tahun 2025. Tetapi angkasa sentiasa diteroka. Bermula dari bulan (1969), Zuhrah (1970), Marikh (1971), hinggalah ke matahari (2021).

Semua agensi pun saling bersaing. Baik kalangan swasta seperti SpaceX, Blue Origins, dan Virgin Galactic. Ataupun kalangan agensi kerajaan seperti NASA, Roscosmos (Russia), dan CNSA (China). Memang perhatian dunia banyak dihala ke situ.

Namun dalam empat tahun ini, tumpuan mula diberi pada Asia Selatan; rantau yang menjadi medan bagi satu lagi perlumbaan angkasa. Iaitu melibatkan India dan Pakistan. Masing-masing merupakan antara agensi terawal di Asia – lebih awal berbanding agensi milik Korea Selatan (1989) dan China (1993).

SUPARCO dari Pakistan ditubuhkan pada 1961, manakala ISRO kepunyaan India pula pada 1969. Jika lihat tahun-tahun awal, perlumbaan memang didominasi Pakistan. Pada 1961 saja, agensi itu menghantar empat orang saintis ke NASA bagi menjalani latihan berkait sains angkasa.

Tentunya, kerjasama Pakistan-AS itu dijalin secara dua hala; AS bantu Pakistan jayakan program angkasa, Pakistan pula perlu berkongsi data cuaca di Lautan Hindi.

Setahun kemudian, AS sekali lagi membantu. Kali ini melibatkan program REHBAR, dengan roket pertama dilancarkan pada 7 Jun 1962 di Sonmiami, Balochistan. Program tersebut sempat berjalan selama sedekad sehingga ke REHBAR-24. Sepanjang sedekad itu juga, Pakistan melancarkan sebanyak 200 buah roket (kebanyakan ialah roket perum).

Pencapaian tersebut bukan saja menjadikan Pakistan sebagai negara ketiga di Asia (selepas Israel dan Jepun) yang melancarkan roket sendiri, tetapi juga negara pertama dari dunia Islam yang berbuat demikian.

Cuma, SUPARCO pantas disaingi ISRO. Pada awal penubuhannya, ISRO memang lebih menumpu pada pembinaan satelit dan kenderaan pelancar. Justeru ketika itu, India tiada program seperti REHBAR.

Tetapi memasuki dekad 1970an, dominasi India mula dirasai. Atas bantuan Soviet, India melancarkan satelit pertamanya (Aryabhata) pada 1975. Ini 15 tahun lebih awal berbanding Pakistan, yang hanya mampu melancarkan Badr-1 pada 1990 – tahun di mana India mula memberi perhatian kepada teknologi nuklear dan senjata luar-angkasa.

Sememangnya, kesilapan terbesar Pakistan adalah terlalu awal beralih ke dua sektor itu (sebagai langkah berawas terhadap India). Ia gara-gara pergolakan yang berlaku pada tahun 1971, sampai mengakibatkan Pakistan-Timur berpisah lalu membentuk Bangladesh.

Semenjak itu, pemimpin Pakistan (dari Zulfikar Ali Bhutto hingga Zia ul-Haq) mengubah halatuju SUPARCO. Visi angkasa diketepikan lalu diganti dengan visi membangun senjata nuklear. Ramai tenaga pakar dipindahkan. Suara Abdus Salam (pengasas SUPARCO) sendiri dipadam (sebab menganut tarikat Ahmadiyah yang dianggap sesat).

Peruntukan juga banyak ditarik. Menurut laporan, bajet tahunan SUPARCO hanya $36 juta saja – berbanding $1.9 billion bagi ISRO. Kalau dibandingkan ekonomi pun, Pakistan memang di belakang India ($1,900 berbanding $1,190 dalam GDP per kapita).

Itu belum lagi bercerita tentang hutang Pakistan yang sudah mencecah PKR 50.5 trillion ($275.9 billion), di samping nilai matawangnya yang sepanjang tahun lepas sahaja jatuh sebanyak 12%.

Ditambah dengan kurangnya pendedahan tentang subjek aeroangkasa dalam institusi pendidikan, Pakistan memang seakan bermimpikan bulan jatuh ke riba. Bayangkan, negara itu cuma ada 3 universiti saja yang menawarkan program sarjana muda dalam bidang sains angkasa – berbanding lebih 15 buah di India.

Tidak dinafikan memang Pakistan berjaya dalam bidang persenjataan. Ia memiliki peluru berpandu balistik yang berdaya saing. Contohnya MRBM Shaheen-2 (jarak tembakan 2,000 km) dan Ghauri (1,500 km). Namun, hal ini dibayangi India yang turut memiliki teknologi sama bahkan lebih maju.

Contohnya pada tahun lalu, mereka baru saja menguji peluru berpandu antara-benua (Agni-5) yang berupaya menembak sejauh 5,000 km (lebih jauh berbanding New Delhi – Kota Kinabalu). India juga baru saja menguji teknologi anti-satelit (A-SAT) pada tiga tahun lalu. Ini sekali gus meletakannya sebagai negara keempat selepas AS, Russia, dan China yang memiliki teknologi berkenaan.

Di samping itu, India turut mempunyai 13 buat satelit tentera, termasuk Cartosat-1 dan 2 serta Risat-1 dan 2 bagi tentera darat dan GSAT-7 dan INSAT-4F bagi tentera laut.

Sebab utama India mampu terkehadapan adalah kerana ia membahagikan kefungsian secara jelas; program misil dan pertahanan diuruskan oleh DRDS dan DRDO manakala program angkasa pula dikendalikan oleh ISRO.

Sebab kedua, ISRO konsisten dengan matlamatnya sejak mula: pertama mahu menjadi hub pelancar satelit dunia dan kedua mahu menyaingi NASA dalam penerokaan angkasa.

Jadi, sejak 1970an lagi ISRO sudah membina kenderaan pelancar (launch vehicle) sendiri – berbeza dengan Pakistan yang masih mengharapkan bantuan asing (NASA dan kemudian CNSA) untuk melancarkan satelit (yang juga dibina di negara asing).

Hari ini, ISRO menjadi pilihan beberapa negara seperti Jerman, Korea Selatan, Jepun dan Perancis untuk melancarkan satelit masing-masing ke angkasa. Syarikat seperti Google juga menggunakan roket milik ISRO sebagai pelancar. Dianggarkan sepanjang 2008-2018, India sudah pun melancarkan sebanyak 143 buah satelit komersial ke angkasa.

Hal ini lantas menyumbang kepada ekonomi India. Dianggarkan, nilai industri angkasa negara itu bakal melonjak dari $350 billion kepada $11 trillion menjelang 2040. Keampuhan ekonomi ini memberi kelebihan kepada India untuk meneroka angkasa dengan lebih giat.

Misalnya pada Februari 2017, negara itu mencipta rekod dengan melancarkan sebanyak 104 satelit menggunakan sebuah roket. Empat tahun sebelum itu, India menghantar prob angkasa (PSLV-C25) ke Marikh.

Misi pertamanya ke bulan pada 2008 (melalui prob Chandrayaan-1) pula menyumbang kepada penemuan air di permukaan bulan. Ini dilakukan tiga tahun sebelum Pakistan menghantar satelit komunikasi Paksat-1R ke angkasa.

Paling terkini, India berhasrat mahu menunjukkan kemampuan menghantar angkasawan ke orbit rendah bumi dan membawa mereka kembali dengan selamat. Ia merupakan misi angkasawan pertama India (misi Gaganyaan) dan dijangka akan dilancarkan tahun ini. Pada tahun ini juga India merancang untuk melancarkan misi Aditya-L1 untuk mengkaji matahari.

Sebagai reaksi, PM Imran Khan pada 2018 menyatakan yang Pakistan juga bakal melakukan hal sama – menghantar angkasawan pertamanya ke angkasa pada tahun ini dengan menaiki roket China. Beliau juga mengumumkan kerjasama dengan CNSA untuk membina Pusat Angkasa Pakistan.

Menjadi atau tidak perancangan kedua-dua negara terbabit, kita sama-sama nantikan. Cuma apa yang pasti, Pakistan hari ini bukan tandingan India. Lihat saja jumlah satelit kedua-dua negara. Sejak 1975, India sudah melancarkan 129 buah berbanding 6 buah sahaja bagi Pakistan. Terlalu berbeza berbanding 50 tahun dahulu.

RUJUKAN

Cobb, Wendy Whitman. (2019, 11 September). The next big space race is happening in Asia. PopSci.

Dillard, George. (2020, 16 July). The South Asian Space Race. Medium.

Dixit, Rekha. (2019, 29 July). Will Pakistan’s space aspirations ever match India’s? The Week.

Mansoor, Raja. (2018, 1 February). Pakistan is Losing the Space Race. The Diplomat.

Sahim, Sarmad. (2020). SUPARCO vs ISRO. Scientia Mag.


Lubnan – Ibarat Pelanduk Di Tengah Dua Gajah; UNIFIL Sebagai Singa Pengantara.

Umum mengetahui kewujudan negara Lubnan – bekas jajahan Perancis, pernah berada di bawah pengaruh Syam (sekarang Syria), dan kini terletak di utara negara haram Israel, serta timur dan utara Syria. Lubnan mencapai kemerdekaan pada tahun 1943, tetapi hanya menyertai Liga Bangsa (Kini Pertubuhan Bangsa Bersatu) pada tahun 1945 selepas tamatnya Mandat Perancis.

Indahnya negara yang yang lebih kecil dari negeri Terengganu ni, ialah diversiti agamanya. Selepas beberapa siri perang saudara, akhirnya kerajaan terbentuk di Lubnan dengan perjanjian unik – kristian untuk presiden, Islam untuk perdana menteri, dan barisan kabinet campuran – sesuatu yang kita tak dapat capai lagi sehingga hari ni. ?

But everything comes with a cost. Lubnan ibarat kampung Hujan (Amegakure) di dalam siri Naruto, yang menjadi tanah pertempuran dan tempat pelarian hasil perang antara negara besar. Sejak 1920 lagi, lubnan tak pernah lekang dari konflik. Bermula dengan perang saudara antara Kristian-Muslim, seterusnya Perang Arab-Israel 1970-an dan Yom Kippur, menjadi pusat pelarian warga Palestin yang dihalau dari tanah haram Israel (juga di dalamnya terdapat PLO: Palestine Liberation Organisation, yang menjadi punca israel menjarah Lubnan) – sehinggalah tahun 2006, di mana garisan biru (blue line) terhasil antara negara haram Israel dan Lubnan.

Negara ini juga merupakan satu-satunya negara yang terlibat dengan semua konflik Arab-israel. Di Lubnan sahaja ada 2 garisan pengunduran (withdrawal line) terhasil: Garisan Hijau (Green Line) antara negara haram israel dan negara-negara arab (Mesir, Jordan, Lubnan, Syria) dan Garisan Biru (Lubnan dan haram israel). Ya, semuanya akibat dari kerakusan zionis dalam meluaskan kuasa dan jajahannya. Cerita berkenaan garisan-garisan ini akan disampaikan kemudian. ?

Kini, di sebalik keindahan kuil lama di Baalbek, pantai Mediteranean dan banjaran gunung Nabatiye – adanya lebih 17000 keanggotaan pengaman PBB yang telah berada di sana sejak 1978 dan kemuncaknya pada 2006 sehingga hari ini – selepas pertumpahan darah antara IDF dan militan lubnan (majoriti dari hezbollah) – diwujudkan ‘blue line’ dan pasukan pengaman PBB berada di tengahnya bagi mengelakkan konflik dari bertambah teruk.

UNIFIL diaturgerak di antara Sungai Litany di utara dan Blue Line di selatan. Terdiri dari dua sektor (Barat dan Timur), di mana sektor timur diketuai pengaman dari Sepanyol manakala barat oleh pengaman dari Itali. Pasukan pengaman Malaysia (MALBATT) ditempatkan di perkampungan Maarakeh, di tengah sektor barat dan berkongsi sektor bersama Ghana, Itali, Ireland+Finland+Fiji dan Korea Selatan.

Wujudnya pengaman PBB di bawah nama UNIFIL (UN Interim Force in Lebanon) bukanlah sebagai pemarak api peperangan, mahupun menjadi espionage kepada mana-mana pihak. UNIFIL tidak lain hanya bertujuan untuk menamatkan konflik.

Tetapi keamanan takkan boleh dicapai tanpa usaha pengunduran sepenuhnya dari kedua-dua pihak baik dari hezbollah (Lubnan) mahupun IDF (zionis israel). Hal ini terbukti dengan kewujudan UNIFIL sejak berpuluh tahun, tetapi masih tiada tanda-tanda kedamaian terhasil.

UNIFIL bukannya Konoha yang berideologi will of fire, dan hezbollah juga bukannya pain (nagato) dalam anime Naruto. Pendeknya, realiti dan fantasi takkan seiring sejalan walaupun itu yang kita mahukan. Tinggal lagi untuk kita untuk mensyukuri keamanan yang sedia ada, di bawah lembayung kuning diraja dan kerajaan yang mapan dalam diplomasi antara negara. Insya Allah bumi Malaysia kekal sejahtera.

Sumber:

1. UNIFIL Press Kit, https://unifil.unmissions.org


Villian Hitting: Santau Angin Digeruni Orang Hong Kong

Sejak dari dulu lagi, kita dan santau ni memang cukup sinonim. Yelah sikit-sikit nak santau. Nampak kawan tu berjaya sikit terus hantar santau, bertikam mulut sikit pun nak hantar santau dan kena reject dengan crush boleh tergamak nak hantar santau. Paling gila sekali hantar santau dekat orang yang tak dikenali sebab nak test power. Dekat British, tak nak pulak deme ni hantar santau.

Kalau santau makanan tak berjaya, terus nak hantar santau angin. Memang gila santau betul. Tapi bukan orang kita je suka menyantau sebab orang Cina dekat Hong Kong pun kuat santau juga. Malah kerajaan deme rilek je jadikan santau ataupun lebih dikenali sebagai villain hitting sebagai warisan budaya yang perlu dipelihara. Nampak tak, deme lagi gila daripada kita.

Apa yang dimaksudkan dengan villain hitting?

Villain hitting ni merupakan santau angin yang diamalkan oleh masyarakat selatan China untuk melawan penjenayah. Apabila revolusi budaya terjadi di China pada era 70-an, kesemua amalan silam yang bertentangan dengan komunisme dan sains telah dihapuskan. Antara yang menjadi mangsa adalah villain hitting. Katanya santau angin ni tak akan beri apa-apa kemajuan kepada negara China.

Nasib baiklah ketika itu Hong Kong masih lagi duduk di bawah jajahan British. Kesemua bomoh yang mengamalkan villain hitting telah berpindah ke Hong Kong bagi memastikan santau angin ini tidak pupus begitu sahaja.

Macam mana ritual villain hitting dijalankan dan adakah sama macam santau orang kita?

Mula-mula sekali tok bomoh akan bakar kemenyan dan lilin sebagai tanda pengorbanan kepada dewa-dewa. Sehelai kertas akan diberikan bertujuan untuk korang tulis nama dan tarikh lahir orang yang ditarget. Nak lagi berkesan, korang kena letak gambar orang yang ditarget. Sekarang ni dah senang, ambil je dekat facebook.

Tok bomoh pun ketuk kertas tersebut beberapa kali menggunakan kasutnya. Selepas itu korang dan tok bomoh akan memegang kertas Gui Ren untuk berdoa dan memohon keberkatan. Seterusnya tok bomoh akan bakar kertas itu sebagai simbolik penyerahan harta kepada tuhan mereka.

Ritual akan diakhiri dengan cast moon black yang memerlukan korang bertanya apa-apa soalan kepada tok bomoh. Tapi tok bomoh akan jawab ya atau tidak sahaja. Habis semua upacara, korang akan diminta beri pengeras kepada tok bomoh. Jangan risau sebab tok bomoh Hong Kong tak akan minta pulut dengan telur ayam hutan. Korang cuma perlu bayar semurah RM29. Kalau nak lagi berkesan boleh ambil pakej yang berharga RM2500. Ingat ni semua informasi semata-mata, korang jangan main gila tiba-tiba nak buat.

Relevan lagi ke villain hitting ni? Sebab Hong Kong adalah antara pusat kewangan Asia dan metropolitan yang sangat maju.

Sangat relevan sebab hampir setiap tahun, ribuan orang telah datang ke tok bomoh untuk dapatkan perkhidmatan villain hitting. Malah tok bomoh dekat sana diberikan tauliah dan lesen oleh kerajaan untuk mereka buat villain hitting. Gila betul, bandar yang sangat maju seperti Hong Kong pun boleh sokong macam gini.

Apa-apapun, kita kena ingat arus kemajuan sesebuah kawasan itu tidak akan mempengaruhi sebahagian daripada penghuninya untuk tinggalkan amalan lama. Mungkin mereka merasa amalan itu patut dikekalkan agar anak cucu tahu dari asal usul deme.

Korang nak tahu lagi banyak benda menarik tentang China dan Hong Kong? Jom baca KITAB TAMADUN CINA. Boleh beli di https://bit.ly/3emM5EF

RUJUKAN

Hong Kong Guide. (n.d). Villain hitting, Chinese magic in Hong Kong. Dipetik daripada https://www.hongkonguide.com/single-post/hong-kong-attraction-which-would-bring-you-good-luck-villain-hitting

Yam, M., & Su, A. (2020, Mac 27). Bad luck? Lost job? Coronavirus outbreak? Hong Kong’s ‘villain-hitters’ beat all fears away. Los Angeles Times. Dipetik daripada https://www.latimes.com/world-nation/story/2020-03-27/bad-luck-lost-job-coronavirus-outbreak-in-hong-kong